Москвада Наврўз: меҳнат муҳожирлари учун ҳам байрамми? - BBC O'zbek\nМосквада Наврўз: меҳнат муҳожирлари учун ҳам байрамми?\nМосквадаги “Россия” давлат концерт залига 7000 дан зиёд турли миллат вакиллари жам бўлишиб, Наврўзи оламни нишонладилар.\nТашкилотчиси Москва шаҳри ҳудудлараро ҳамкорлик, миллий сиёсат ва диний ташкилотлар алоқалари Департаменти дейиладиган мазкур байрам тантаналарининг асосий ташкилотчиси “Москва Наврўзи” лойиҳаси ва сценарий муаллифи, режиссёри “Тожик маданияти маркази” раҳбари Хуршеда Хамроқулова бўлиб, тадбирда Ўзбекистон, Тожикистон, Қирғизистон, Қозоғистон, Татаристон, Туркманистон, Бошқирдистон, Доғистон ва Озарбайжон давлатларининг элчихона вакиллари иштирок этишди.\nМиллатларни бирлаштирган байрам\n- Наврўз умумшаҳар байрами лойиҳасини 2005 йил ноябрда Москва шаҳар ҳукуматига тақдим этгандик, - дейди Хуршеда Хамроқулова. – Шу билан бирга Наврўзни миллий байрам сифатида нишонловчи 10 дан зиёд миллат диаспоралари раҳбарларини Москвада байрамни нишонлаш учун бирлашишга кўндирдим. Эндиликда эса, тожик, ўзбек, қирғиз, қозоқ, туркман, курд, бошқирд, озарбайжон, афғон, эрон, чечен, татарлар билан бирга ва байрамимиз меҳмони сифатида турк, ҳинд, рус, талиш, чувак каби миллатлар вакиллари ҳам даврамизга қўшилишди.\n“Москва Наврўзи”да 14 давлат диаспоралари вакиллари томонидан намойиш этилган ранг-баранг концерт дастури йиғилганларга чинакам байрамона завқ бағишлади. Айниқса, доғистонликлар, тожиклар, озарбайжон ва қозоқ вакилларининг байрамга тайёргарлиги эътирофга лойиқ. Нафақат ватанида, балки Россияда ҳам танилган турли миллат санъаткорлари ўз тилларида қўшиқ куйлаб, миллий рақслари билан ўз юртлари билан фахрланишларини яққол намойиш этишди. “Голос” телелойиҳасида иштирок этган қозоғистонлик, татаристонлик хонандаларнинг чиқишлари ҳам ўз юртдошларининг ифтихорига сабаб бўлди.\n6 соатда 10 дақиқа\n6 соатлик байрам дастурида Ўзбекистон номидан Ўзбекистонда хизмат кўрсатган артист Наталья Нурмухаммедова ва Москвадаги “Рақс” студиясининг 10 дақиқалик чиқишлари кифоя қилди.\n- Тўгарагимиз аъзолари бир пайтда ҳам ишлаб, ҳам байрамга тайёрланишларига тўғри келди. Озчилик бўлганимиз учун Москвадаги ўзбек талабаларини байрам дастурига жалб этдик, - дейди “Рақс” тўгараги раҳбари Моҳидил Атаева.\nМосквада ўтказиладиган ҳар бир байрам, ҳар бир тадбир борки, уларда фақат саноқли кишиларни кўриш мумкин. Аммо рус телеканалларида деярли ҳар ярим йилда бир ўзбекистонлик “ярқ” этиб чиқаяпти. Уларнинг иштироки маблағга бориб тақалгани боис, ўзбекистонликлар бепул қатнашувчи фидойи жамоатчиларни маъқул кўраяпти.\nБайрамда иштирок этган ҳар бир давлат томонидан жиддий тайёрганликнинг гувоҳи бўлдик. Фақат ўзбеклар либослар масаласида ҳам, санъат намойиши жиҳатидан ҳам жуда оқсади.\nМоскваликлар таниб улгурган, Ўзбекистон номидан чиқишга муносиб санъаткорлар кўп эди, аммо байрамга эътиборсизлик бошқа миллат вакиллари орасида ўзбекларни ўкситиб қўйди.\nТанаффусда ташкил этилган кўргазмаларни айландик. Қирғизлар чодири, афғонлар мусиқа асбоблари, эронликлар диний-маърифий китоблари, доғистонликлар ханжару пичоқлари, татару озарбайжонларнинг миллий пишириқлари қаторида ўзбекларнинг шойи-ипакларини кўриш мумкин.\nImage caption Бу йил Россияга меҳнат муҳожирлари оқими камайган\nВодийлик Нурали ака кўп йиллардан бери Москвадаги кўргазма-ярмаркаларда ўз ипаклари билан қатнашиб келади. Шунингдек, уларнинг ёнида “Москва ҳамдўстлиги” жамоатчилик ташкилоти раҳбари Виктор Тепляков Тошкентдан келтирилган турли миллий либослару буюмларни намойишга қўйган.\n- Ўзбекистонга ҳар борганимизда қуруқ қайтмаймиз, - дейди ташкилот ходими Ольга Ширшова. – Ўзимиз билан миллий санъат намуналаридан имкон қадар олиб келамиз. Мана шундай тадбирларда жуда асқотади.\nХалқ байрами эди...\nДарвоқе, “Москва Наврўзи”да иштирок этиш таклифнома орқали бўлгани сабаб, зиёлилару пойтахтда таҳсил оладиган ўзбек талабаларидан бошқа ўзбекларни учратмадик. Оддий халқ эса байрамни иш жойларида кутиб олишди. Улар айни пайтда иш билан бирга Россияда жорий этилган янги хужжатларни тартибга солиш билан овора.\n- Бу ой олган хонадонимизни таъмирини тамомлаб, иш берувчи билан ҳисоб-китоб қилишимиз керак, - дейди таъмирчи уста Расул Валиев. – Тўрт ойдан бери пул олганимиз йўқ. “Хўжайин” фақат озиқ-овқат, кундалик харажатларга пул бериб туради. Иш ҳақини уйни топширгандан сўнг олишга келишгандик. Шуни кетидан янги хужжат ҳам қила олмадим. Кетишимда “запрет” босишмаса эди деб қўрқаман.\nРоссияда ҳар йили баҳор ойларидан бошлаб ўзбекистонлик муҳожирларнинг ташрифи ортиши кузатиларди. Бу йил эса аксинча, улар сафи тобора камайиб бормоқда.


Чоршанба куни Бағдодда минглаб шиалар мазҳаблараро зўравонликка чек қўйиш талаби билан юриш қилди.\n18 январ 2021, Тошкент вақти: 00:16\nПортлашлар ва ҳужумлар оқибатида Ироқда кунига 100га яқин одам ўлмоқда.\nКеча Бағдод яқинидаги стадион ёнига ўрнатилган бомба портлаб ўсмирлар футбол жамоасининг камида 12 ўйинчиси ҳалок бўлди, 13 киши яраланди.\nБағдоднинг ўзида уч марта портлаш юз берди. 3 киши нобуд бўлди, 9 киши яраланди.\nАнбар вилоятида исёнчилар билан тўқнашувлар давомида америкалик икки аскар ўлди.


Шартнома бузилди, пул олинди\nАксилтеррор коалициясига кирган давлатлар билан имзоланган шартномалар бекор қилингач, Қирғизистондаги АҚШ базасини ёпиш жараёнининг ҳуқуқий йўналиши мантиқий якунига етди.\nҚирғизистон ушбу ҳафтада Америка Қўшма Штатлари етакчилигидаги аксилтеррор коалициясига аъзо 11 давлат билан имзоланган Афғонистондаги ҳаракатларга кўмак кўрсатиш борасидаги шартномларни бекор қилди.\nПрезидент Қурмонбек Бакиев бу борада Қирғизистон парламенти қабул қилган қонунларни имзолади.\nФеврал ойида Қирғизистон бу борада АҚШ билан имзоланган шартномани бекор қилган ва бу мамлакатнинг Бишкекдаги ҳарбий базасини ўз ҳудудидан чиқариш тўғрисида қарор қабул қилганди.\nАксилтеррор коалициясига кирган 11 давлат билан имзоланган шартномаларни бекор қилиш тўғрисидаги қонунларнинг имзоланиши билан АҚШ базасини мамлакатдан чиқариш жараёнинг ҳуқуқий йўналиши мантиқий якунига етди.\nБу базадан аксилтеррор коалициясига аъзо барча давлатларнинг қуролли кучлари фойдаланар эди.\nМазкур қонунларнинг имзоланиши билан АҚШ базасининг мамлакатдан олиб чиқиб кетилиши учун ажратилган 180 кунлик муҳлатнинг ҳисоби бошланди.\nАҚШ ва аксилтеррор коалицияси билан имзоланган шартномаларни бекор қилиш тўғрисидаги қонунларга қарши овоз берган парламентдаги социал демократлар фракцияси раҳбари Бақит Бешимов фикрича, Қирғизистон томони аксилтеррор коалицияси билан алоқаларни узиб, катта сиёсий хатога йўл қўйди.\n- Бу қонунларни имзолаган президент Бакиев мамлакат ташқи сиёсати унинг қўлида эмаслигини ҳам исботлади.\nҚирғизистон ташқи сиёсати борасида Бакиев ҳеч қандай масалани ҳал этолмайди. Президент Қирғизистон ташқи сиёсатини юритишни ўз ихтиёри билан Москванинг қўлига топшириб қўйди,-деди Бақит Бешимов.\nҚирғизистон мухолифатидаги сиёсатчилар фикрича, президент Бакиев Россия томонидан берилиши ваъда қилинган 2 миллиард 150 миллион долларлик моддий ёрдам эвазига АҚШ каби йирик давлат базасини мамлакатдан чиқариб, стратегик ҳамкорлик пойдеворига зарба берди.\nҚирғизистоннинг собиқ Давлат котиби Ўсмўнакун Ибраимов эса аксилтеррор коалицияси билан ҳамкорликнинг бекор қилинишини калтабин сиёсат қатори баҳолайди:\n- Бизнинг икки миллиард доллар қарзимиз бор. Бу қарзнинг тенг ярми Америка Қўшма Штатларидан олинган. Шунинг учун АҚШ энди Қирғизистонга анча босим кўрсатади.\nИккинчидан, аксилтеррор коалициясига кирган давлатларнинг ҳаммаси дунёнинг энг ривожланган мамлакатларидир. Бу давлатлар билан узоқ йиллар мобайнида ўрнатган мустаҳкам ҳамкорлигимиз президент Бакиев шартномаларни бекор қилиш тўғрисидаги қонунларни имзолагач дарз кетди,-деди Ўсмўнакун Ибраимов.\nБироқ қирғиз парламенти раисининг ўринбосари Қубаничбек Исабеков фикрича, аксилтеррор коалиция билан имзоланган шартномаларнинг бекор қилиниши бу давлатлар билан алоқаларнинг совуқлашувига сабаб бўлолмайди.\nШунингдек, Қубаничбек Исабеков "мазкур қонунлар Россия босими остида қабул қилинган", деган фикрларни ҳам рад этади.\n-Бизда ички ва ташқи сиёсатни президент белгилайди. Россия бизга ҳеч қандай шартларни қўйгани йўқ. Бу Қирғизистон ҳукуматининг мустақил қароридир,-деди Қубаничбек Исабеков.\nБишкекдаги АҚШ ҳарбий базасини мамлакатдан чиқариш тўғрисидаги қарорни президент Бакиев 3 феврал куни Москвага қилган расмий сафари чоғида матбуотга эълон қилган эди.\nЎша куни Россия томонидан Қирғизистонга 2 миллиард 150 миллион долларлик моддий ёрдам кўрсатиш масаласи ижобий ҳал этилган эди.


БУХОРО. “Бухоро шаҳридан ёзмоқдамиз. Мустақиллик кўчасидаги 47-уй иссиқлик тизимига уланмаган. Подъезд деразасига ром ўрнатилган, аммо ойналари йўқ. Қисқаси, кўп қаватли уй қишки мавсумга умуман тайёр эмас. Маҳаллий идоралардан амалий ёрдам кутиб қоламиз”.


Пандемия даврида Бухорода экспорт кўрсаткичлари барқарорлиги таъминланмоқда\nПандемия даврида Бухорода экспорт ...\nМамлакатимизда карантин бўйича чекловларга қарамай, чегара ўтказиш пунктларида ташқи савдо юклари ҳаракатланиши узлуксиз давом этмоқда. Бу эса ўз навбатида божхона органлари ходимларидан янада масъулият ва ҳушёрликни талаб этади.\nБухоро вилояти божхона бошқармаси “Олот” чегара божхона постида куну-тун экспорт ва импорт расмийлаштирувига алоҳида эътибор қаратилган. Ҳозирги карантин шароитидан келиб чиқиб ходимларнинг хавфсизлиги ва коронавирус инфекциясини кириб келишини олдини олиш мақсадида мазкур постда хизмат олиб борувчи ходимлар шахсий санитария ва гигиеник қоидаларга риоя этган ҳолда расмийлаштирув ва кўрик жараёнлари ўз вақтида амалга оширилиб келинмоқда.\nРақамларга эътибор қаратадиган бўлсак, Бухоро вилоятида фаолият кўрсатувчи тадбиркорлар томонидан жорий йилнинг 4 ойи давомида хорижий давлатларга 67,9 млн. АҚШ доллари қийматидаги товарлар экспорт қилинган бўлиб, вилоят божхоначилари томонидан жами 1683 та божхона юк декларациялари экспорт божхона режимига қисқа муддатларда расмийлаштирилиб берилди.\nБунда товарларнинг экспорт ва импорт расмийлаштирув жараёнларини тезлаштириш, чегарада ҳаракатланаётган юклар ҳакида олдиндан маълумот олиш, юклар чегарада туриб қолмаслигига алоҳида эътибор қаратилмоқда.\nЖаҳонда кенг тарқалган юқумли касаллик – коронавируснинг кириб келиши ва тарқалишини олдини олишда тегишли хизматларнинг ҳамкорликдаги ишлари ўз самарасини бермоқда.\nМазкур жараёнларда божхона ходимлари ҳам фидокорона хизматлари билан юртимизнинг иқтисодий салоҳияти ва хавфсизлиги йўлида ўзларининг муносиб ҳиссаларини қўшмоқдалар.


Фарғона вилояти. Аъзоларимизга эътибор – istemol.uz\nФарғона вилояти. Аъзоларимизга эътибор\nМаълумки, ҳар йили мамлакатимизда ноябрь ойининг иккинчи якшанбаси тиббиёт ходимлари куни нишонланади. Байрам арафасида Қувасой шаҳар истеъмолчилар ҳуқуқларини ҳимоя қилиш жамияти ходимлари мазкур касб эгалари билан учрашув ўтказиб уларни қутладилар\nХусусан, федерациянинг Қувасой шаҳридан аъзоларининг ҳам каттагина қисмини тиббиёт соҳаси ходимлари ташкил қилади. Инсон саломатлигини муҳофаза қилишга бел боғлаган оқ халатли шифокорлар ўз ўрнида аҳолига сидқидилдан хизмат қилиб келмоқдалар. Ана шу асосларда Қувасой шаҳар оилавий поликлиникасида меҳнат қилаётган Д.Тешабоева тиббиёт бирлашмаси бош шифокори Б.Тошболтаев иштирокида “Фахрий ёрлиқ” ва эсдалик совға билан такдирланди.\nPrevious Post:Фарғона вилояти. Эътироз ўринли бўлиб чиқди\nNext Post:Фарғона вилояти. ҚАРОР ИЖРОСИ АМАЛДА


imon.uz 2021-02-19 12:58:04 176\nБугунги кунда жуда кўплаб ишларимиз интерент орқали амалга оширилмоқда. Интерент шу даражада оммалашдики, ҳатто усиз ҳаётни тасаввур қилишнинг ўзи қийин бўлиб қолди. Интернет орқали мол оляпмиз, мол сотяпмиз, эълон беряпмиз, иш қидиряпмиз, иш беряпмиз, маълумот беряпмиз, маълумот оляпмиз, кузатяпмиз, назорат қиляпмиз, яқинларимиз билан масофадан туриб мулоқот қиляпмиз ва ҳоказо кўп ишларимиз интернет орқали битяпти.\nБиз хозир мавзудан («Ижтимоий тармоқлардан фойдаланишга доир шаръий ҳукмлар» мавзусидан) келиб чиқиб, интернет орқали юборилган талоқ хабарига доир шаръий ҳукмлар ҳақида баҳс қиламиз.\nБошқа мазҳаблардан фарқли ўлароқ ҳанафий мазҳабимизда эр ўз хотинига талоқхати ёзса ниятига қаралмайди, балки қазоан талоқ воқе бўлган деб ҳукм қилинади. Имом Абу Жаъфар Таҳовий раҳимаҳуллоҳ “Мухтасару ихтилаф ал-улама” асарида мавзумизга доир масалани 592 рақам билан қайдлаб шундай ёзади:\nقال اصحابنا: إذا كتب الأخرس لإمرأته فى كتاب بطلاقها و قامت البينة فرق بينهما فى القضاء، و إن لم ينو الطلاق وسعه ان يقيم عليها فيما بينه و بين الله تعالى. و إن كتب فى الأرض لم يجز ذلك عليه إلا ان ينوى الطلاق\nҲанафий асҳобларимиз: “Соқов ўз хотинига унинг талоғини мактубда ёзса ва бунга гувоҳлар ҳам бўлса, шариат ҳукми билан унинг хотини билан ораси ажратиб юборилади. Агар мабодо талоқни ният қилмаган бўлса, бу ҳолатда ўзи ва Аллоҳ орасида талоқ воқе бўлмаган деб айтиш мумкин холос. Агар ерга ёзса бу билан талоқ тушмайди, лекин ният қилган бўлса тушади”, деганлар. (Мухтасару ихтилаф ал-улама. 2- Ж. 442 –Б).\nҲанафий мазҳабимизнинг йирик олимларидан имом Шамсуддин Сарахсий раҳимаҳуллоҳ“Мабсут”да масалани шундай изоҳлаган:\nو الأصل ان البيان بالكتابة بمنزلة البيان باللسان لان المكتوب حروف منظومة تدل على معنى مفهوم كالكلام الا ترى ان النبى صلى الله عليه و سلم كان مأمورا بتبليغ الرسالة و قد بلغ تارة بالكتاب و تارة باللسان\nАслида ёзма баён оғзаки баён билан бир хил ўриндадир. Чунки ёзилган мактуб худди гапирилган гап каби маъно англатувчи ҳарфлар тизмасидан иборат бўлади. Биласизми, пайғамбаримиз соллаллоҳу алайҳи ва саллам шу умматга рисолатни етказишга буюрилган эдилар. Ул зот шу шарафли вазифани гоҳо ёзма равишда бажарсалар гоҳо тил билан оғзаки баён тарзида етказар эдилар. (Мабсут. 6 – Ж. 143 — Б).\nАслида эркак кишининг ёзган талоқ хати уч хил кўринишда бўлиши мумкин:\nТалоқхатни умуман кўринмайдиган, ноаниқ тарзда ёзиши мумкин. Масалан ҳавога ёки сувга, ёки қопқора тошга қора рангда ёзади. Бу хатларни ўқиб ҳам бўлмайди, кўриб ҳам бўлмайди. Бу тарзда ёзилган талоқ хати билан талоқ воқе бўлмайди. Хоҳ ният қилсин ё қилмасин, барибир. Чунки бунақанги ёзувлар худди ҳарфларсиз чиқарилган товушга ўхшайди. Агар бу билан талоқ воқе бўлганида, қуп-қуруқ ниятнинг ўзи билан ҳам талоқ воқе бўлиши керак эди ва ҳолбуки ниятнинг ўзгинаси билан талоқ воқе бўлмайдику…\nТалоқхатни аниқ кўриниб турадиган тарзда ёзадию, лекин юбориладиган мактублар расмида бўлмайди. Бу ҳолатда ниятга қаралади. Чунки бунга ўхшаш хат билан гоҳида орага талоқ воқе қилишни ният қилиши мумкин, гоҳида эса шунчаки хат ёзиш тажрибаси, ёки қалам ё рангни синаш учун бўлиши ҳам мумкин. Худди талоққа ўхшаш (талоқда сариҳ бўлмаган) сўзларда ниятга қаралгани каби бунақанги ёзувларда ҳам ниятга қаралади. Агар хат ёзган одам соғлом бўлса нияти тил билан тасдиқланади. Мабодо соқов бўлса ёзма равишда тасдиқлайди.\nХудди мактуб расмида ёзилган талоқхат. Бу билан шариат ҳукми буйича талоқ воқе бўлади. Агар “бу хатни тажриба учун ёзганман” деганга ўхшаш гаплар билан талоқ ният қилмаганини айтса, диёнатан эътиборга олинадию, аммо қазоан эътиборга олинмайди. Чунки бу гапи очиқ-ойдин кўриниб турган ҳолатга зиддир. Бу худди “сени талоқ қилдим, деб орқасидан “арқон тугунини талоғини яъни, ечишни” ният қилгандим” деб баҳона қилгандек бўлади. (Мабсут. 6 – Ж. 143 — Б).\nКейин ёзилган хатга қаралади. Агар “Сен талоқсан”, “сени талоқ қилдим” каби тарзда ёзилган бўлса, хат хотинига етиб борадими ёки йўқ барибир хат ёзилган фурсатдан талоқ воқе бўлади. Агар “шу хатим сенга етиб боргач талоқсан” деганга ўхшаш тарзда ёзилган бўлса, хат хотинга етиб борганда талоқ тушади. Мабодо етиб бормаса тушмайди. (Мабсут. 6 – Ж. 143 — Б).\nҲанафийлардан бошқа мазҳаб уламоларининг мавзуга доир қарашлари ниятдан келиб чиқиб бироз фарқ қилади. Имом Таҳовий раҳимаҳуллоҳ бу ҳақда шундай деган:\nو قال مالك و الليث: إذا كتب الى إمرأته بطلاقها أنه إن نوى الطلاق وقع و إن كتب و هو غير عازم على الطلاق و إنما كتب لينظر و يستشير لم يقع.\nو قال الأوزعى و الحسن إبن حى: إذا كتب طلاق إمرأته وقع\nИмом Молик ва Лайс ибн Саъд раҳимаҳумаллоҳ: “Хотинига талоқ хати ёзса ва бу билан талоқни ният қилса талоқ воқе бўлади. Агар ажрашишни ният қилмасдан, кимгадир шу хатни кўрсатиш ё шу мавзуда фикрлашиш мақсадида ёзса талоқ тушмайди”, деганлар.\nИмом Авзаъий ва Ҳасан ибн Ҳай раҳимаҳумаллоҳ икковлари эса: “хотинининг талоғини хатга ёзса талоқ воқе бўлади”, деган. (Мухтасару ихтилаф ал-улама. 2- Ж. 442 –Б).\nИмом Шофеъий раҳимаҳуллоҳ ҳам худди имом Молик ибн Анас каби: “Ният билан ёзган бўлса талоқ тушади, ният қилмаган бўлса тушмайди”, деган. (Ал-Музаний 193 – Б).\nЮқоридаги манбаларда айтилган сўзларни таҳлил қилиб, ижтимоий тармоқлар орқали юборилган талоқ хабарлари ҳақида, ҳанафий мазҳабимизга кўра қуйидагича хулоса бериш мумкин:\nЭркак ўз хотинига интернет орқали, ё мобил телефон орқали СМС тарзида “сен талоқсан”, “сени талоқ қилдим” каби хабар ёзса уни ҳали хотинига жўнатмасидан олдин, ёзилган заҳоти орага талоқ воқе бўлади. Унинг бу хати худди оғзаки тарзда “сен талоқсан”, “сени талоқ қилдим” деб айтган гаплари билан бир хил ҳукмда бўлади. Бу сўзларни хотини эшитса ҳам, эшитмаса ҳам талоқ воқе бўлгани каби, юқоридаги хабарни интерент орқали хотинига жўнатса ҳам, жўнатмаса ҳам орага талоқ воқе бўлади.\nЭркак қасддан хотинига “сен талоқсан”, “сени талоқ қилдим” каби очиқ маънода хат ё СМС ёзди. Лекин уни жўнатмасдан ўчириб юборди. Бу вазиятда ҳам орага талоқ воқе бўлади. Чунки ёзма баён худди оғзаки баён билан бир хил. Хотинга талоқни айтиб, орқасидан сўзимдан қайтдим деганда бу қайтиши эътиборга олинмагани каби, ёзган хатини ўчириб ташлаши ҳам эътиборга олинмайди ва орага талоқ тушади\nАгар “шу хабарни олган чоғинг талоқсан”, “шу хабарни ўқиган чоғинг талоқсан” деганга ўхшаш шартли тарзда талоқхат ёзиб, кейин фикридан қайтиб уни жўнатмаса, орага талоқ тушмайди. Чунки шартда айтилган хабар хотинга етиб бормади.\nТелефон ё компютерида хаттотлик тажрибаси учун, одатда хабар жўнатиладиган воситаларидан бошқа иловаларда масалан, фотошоп ё шу каби иловаларда “сен талоқсан”, “сени талоқ қилдим”каби хатлар ёзса, бу ҳолатда эрнинг ниятига қаралади. Агар ажрашиш ниятида шу сўзни ёзган бўлса орага талоқ тушади. Шунчаки тажриба учун ёзган бўлса тушмайди.\nТИИ махсус сиртқи бўлим талабаси


Жасур Жалолиддинов собиқ жамоаси "Aндижон"га қарши ўйин олдидан фикр билдирди\n17 октябрь, 2021, 16:26\nТеглар:Суперлига | Андижон | Локомотив | Жасурбек Жалолиддинов\nБугун ким гол уришининг фарқи йўқ\nСуперлига 22-турида "Локомотив" - "Андижон" баҳси бўлиб ўтади. Беллашув олдидан мезбонлар вакили Жасур Жалолиддинов ўз фикрлари билан ўртоқлашди. Бу ҳақда клуб матбуот хизмати хабар берди.\n- Биринчи даврани "Aндижон" таркибида ўтказдингиз. Умуман олганда, футболчининг собиқ жамоасига қарши ўйнаши қанчалик қийин?\n- Қийин тарафи йўқ. Aйни дамда очко барчага сув ва ҳаводек зарур. Шу сабабли "Aндижон" сўнгги турларда очколар учун борини бериб ўйнамоқда. Биз эса сўнгги икки ўйинда иродали ғалабага эришдик. Икки жамоанинг оҳирги ўйинларига назар ташлайдиган бўлсак, бугун қийин ўйин бўлиши шубхасиз.\n- "Машъал"га урилган голингизни яна такрорлаш ниятингиз борми?\n- "Жўжани кузда санайдилар" деганларидек, барча нарсанинг сарҳисобини берадиган вақт яқинлашмоқда. Aйни дамда ким гол уришининг аҳамияти йўқ. Муҳими ғалаба қозониб, уч очко олсак бўлгани. Ўз ўйинларимизда ғалаба қозонаверсак, турнир жадвалида юқорига кўтариламиз. Олдиндаги 5 ўйинда қийин рақибларга қарши ўйнаймиз. Ушбу ўйинларда максимал равишда очко олишга интиламиз.


Келеслик деҳқонлар уч мартадан ҳосил олишди\nКелес тумани деҳқонлари 1 минг гектардан зиёд майдонда илғор технологияларни қўллаб, йилига 2-3 мартадан ҳосил олишмоқда. Бугунги кунда туманда 200дан зиёд истиқболли лойиҳа амалга татбиқ этилмоқда. Биринчи ҳосил 30 минг тоннадан ошса, иккинчи сафар янада кўпаймоқда. Миришкор деҳқонлар 30 минг тоннадан зиёд полиз ва сабзавот экинларидан етиштириб, режа тўлиқ амалга ошди.\nТуман сабзавоткорлари 2-3 мартадан ҳосил олиш усулидан самарали фойдаланилмоқда. Қулай об-ҳаводан унумли фойдаланаётган Ушқин қишлоқ округи миришкори Бердали Сидиқбаев 2 гектар еридан такрор-такрор ҳосил олиш усулидан мўмай даромад топмоқда.\n– Ҳозир деҳқон учун масъулиятли палла, – дейди у. – Бугун ташлаган оқилона қадам йил давомидаги баракани таъминлайди.\nУ каби деҳқонларни шимкентлик олим Б. Қалимбетов ўз семинар машғулотларида ўқитиб-ўргатмоқда.\nБ. Сидиқбаевнинг айтишича, келеслик деҳқонлар учун МТС бунёд этилса, айни муддао бўлар экан.\n2021-01-23, 02:11 205\nДалаларда иш қизғин 65\nОбод бўлаётган ораста манзиллар 176\nЎзлаштирилмай ётган ерлар давлатга қайтарилади 75\nҚазиғуртликлар – пешқадам 117\nСайрам тумани – пешқадамлар сафида 123\nМақтаарал тумани аҳолиси табиий газ ва тоза сув билан таъминланмоқда 111\nКелеслик деҳқонлар уч мартадан ҳосил олишди 205\nДеҳқон қўмсаб даласини... 158


Регистон майдонида «банкет» ўтказишга вилоят ҳокими рухсат берган (фото, видео) » Ўзбекистон янгиликлари – Zamin.uz\nРегистон майдонида «банкет» ўтказишга вилоят ҳокими рухсат берган (фото, видео)\n13 сентябрь 2019, 00:30\nЖорий йилнинг 8 сентябр куни Регистон майдони Мирзо Улуғбек мадрасасида ўтказилган кечки «банкет» ижтимой тармоқларда кескин эътирозларга сабаб бўлмоқда, деб ёзади блогер Мирзо Субҳонов.\nУшбу «қабулнинг» Ўзбекистоннинг энг машҳур тарихий обидасида ўтқазилганлигини афсус билан айтиб утиш керак. Бирон бир халқ ўзининг тарихий обидаларига «ресторан» ёки «базмгоҳ» сифатида қаралишига йўл қўймаслиги керак албатта, дейди муаллиф.\nМирзо Субҳоновнинг аниқлашича, Самарқанд вилоят ҳокими Эркинжон Турдимов ушбу тадбирни ўтқазишга ўзи рухсат берган бўлсада, ҳокимлик айбни Ташқи ишлар вазирлигига ўтқазишга ҳаракат қилмоқда. Худдики, тадбир Вазирликнинг 2019 йил 30 июлдаги 03-1/32570-сонли хати асосида амалга оширилгандек. Вазирлик ўзининг юқоридаги хатида «Регистондаги банкет» деб номланган тадбир ва бошқаларни ўтқазиш масаласини Самарқанд вилоят ҳокимлиги томонидан «ваколат доирасида тегишлилиги бўйича кўриб чиқиш» учун йўналтирган холос.\nБундан ташқари Самарқанд вилоят ҳокимига бевосита тўғридан-тўғри келиб тушган мурожаатга "Ташкиллаштирилсин" деб Б.Нуруллаев, Р.Қобилов, Б.Рахматуллаев, Х.Мухаммадиев ва Б.Облоқуловларга топшириқ берилганлиги ҳам жамоатчиликдан яширилди. Мирзо Субҳонов ушбу сўзларига далилларни илова қилган:\nБир неча йил олдин Регистон майдонида ўз фарзандининг никоҳ тўйини ўтқазиш ниятини билдирган асли ўзбекистонлик нефт магнати бизнесмен Азам Аслановга ҳукумат томонидан ҳар қандай пул эвазига ҳам рухсат берилмаганини эслашимиз мумкин. Рад жавобини олган бизнесмен Ялта шаҳрида Регистон макетини қуриб ўзининг «супер тўй»ини йтқазган эди. Ушбу тўйда машҳур ўзбек ва рус хонандалари билан бир қаторда жаҳон микёсидаги эстрада юлдузи Дженнифер Лопес ҳам, бир миллион доллар ҳақ эвазига қатнашгани ҳам шов шувга сабаб бўлган эди.\nТеглар: Регистон банкет\nЯнгиликлар » Жамият » Регистон майдонида «банкет» ўтказишга вилоят ҳокими рухсат берган (фото, видео)


ЎзА - Кулолчилик: анъана ва инновация\n06.09.2018 17:31 Чоп этиш версияси\nШаҳрисабз кулолчилик мактаби усталари қуёш ва олов рангдан самарали фойдаланади. Шу боис Европада бу услубга “Оташин кулолчилик” дея таъриф берилган.\nЎзбекистон Бадиий академияси Камолиддин Беҳзод номидаги Шарқ миниатюра санъати музейида ташкил этилган кўргазмада ана шундай кулолчилик буюмларининг 300 дан ортиғи намойишга қўйилди.\n"Шаҳрисабз кулолчилиги: анъана ва инновация" номли намойиш ёш ҳунарманд Рустам Музаффаровнинг шахсий кўргазмаси бўлиб, ундан аждодлари Аҳад ва Зайниддин Музаффаровларнинг асарлари ҳам ўрин олган.\nРустам Музаффаров шаҳрисабзлик моҳир кулолчилар сулоласининг еттинчи вакилидир. У 2014 йилда ЮНЕСКОнинг “Бутунжаҳон сифат белгиси”ни қўлга киритди. Кўпгина халқаро кўргазмаларда иштирок этиб келаётган ёш ва маҳоратли ҳунарманднинг ижод намуналари Франция, АҚШ, Россия, Япония каби қатор мамлакатлар галереяларида сақланади. Ижодий устахонаси дунё маданий обидалари рўйхатига киритилган.\n– Асарларимиздаги қуш, анор, қуёш гуллари тасвири ва нуқтали ўйма нақшлар айнан бизнинг мактабга хос, – дейди Р.Музаффаров. – Кулолчилик буюмларидан фақатгина санъат асари сифатида эмас, балки кундалик маиший ҳаётда ҳам кенг фойдаланиш мумкин. Лойдан ишланган буюмлар соғлиқ учун фойдалидир. Унинг инсон организмида совуқлик миқдорини камайтириб, нормал ҳолатда ушлаб туришга ёрдам бериши табобатдан яхши маълум.\nКўргазма 15 сентябрга қадар давом этади.\nМ.Қосимова, О.Мирсоатов (сурат), ЎзА


Ҳафтанинг биринчи қисмида ёмғир ёғиши кутилмоқда – Газета.uz\nLotinchada 28 сентябрь 2020, 13:38 Жамият\n29−30 сентябрда бутун Ўзбекистон ҳудуди баландликдаги циклон таъсирида бўлади. Республика бўйича булутлилик ортиши кутилмоқда. Бу ҳақда Ўзгидромет хабар берди.\n29 сентябрь куни кўпчилик вилоятларнинг айрим ҳудудларида ёмғир ёғади. Фақат Қорақалпоғистонда, Хоразм ва Бухоро вилоятларида ёғингарчилик бўлмайди. 30 сентябрда Тошкент, Самарқанд, Жиззах, Сирдарё вилоятлари ва Фарғона войдийси вилоятларида ёмғир ёғади. Баланд тоғли ҳудудларда ёғаётган ёмғир қорга айланиши эҳтимоли мавжуд.\n29−30 сентябрда кундузги ҳарорат 15−20 даражагача пасаяди, бу иқлимий меъёрдан 6−8 даражага пастдир.\n1−3 октябрда бутун мамлакат ҳудудида об-ҳавонинг ёғингарчиликсиз бўлиши кутилмоқда. Республика бўйича айрим жойларга туман тушиши мумкин. Тунда ва эрталаб совуқ ҳаво оқимининг таъсири ҳали сақланиб туради, ҳарорат 5−8 даражагача пасаяди. Кундузи қуёш нурлари ҳавони аста иситиб, ҳарорат 22−25 даражагача кўтарилади.


Наманганда Алишер Усмонов номидаги бизнес маркази ва бизнес мактабини очиш таклиф қилинди – Газета.uz\nНаманганда Алишер Усмонов номидаги бизнес маркази ва бизнес мактабини очиш таклиф қилинди\nПрезидент Шавкат Мирзиёев Наманганда Алишер Усмонов номидаги халқаро бизнес маркази ва бизнес мактабини очишни таклиф қилди.\nLotinchada 4 март 2019, 18:08 Иқтисодиёт\nРоссиялик тадбиркор, USM Yoldings асосчиси Алишер Усмонов «Обод қишлоқ» ва «Обод маҳалла» дастурларига 50 млн доллар миқдорида хайрия ажратди.\nЎзбекистон президенти Шавкат Мирзиёев бу ҳақда Наманганда вилоят фаоллари, вазирлик ва маҳкамалар раҳбарлари, оқсқоллар, тадбиркорлар ва ёшлар иштирокидаги йиғилишда маълум қилди.\n«Усмонов Алишер Бурхонович «Обод қишлоқ» ва «Обод маҳалла» дастурлари бўйича қуйидагиларни таклиф қилди: «Агар рухсат берсангиз, жаноб президент, мен Наманган вилоятида «Обод қишлоқ» дастурига 50 млн доллар ажратишни хоҳлайман. Мен бу маблағларни ҳар бир туманга 20−25 млрд сўмдан ажратишни хоҳлашимни айтдим. Очиқ айтаман, бу пуллар Тошкентга кели тушди. Бу ваъда эмас, у нақд пуллар жўнатди», — деди давлат раҳбари «Ўзбекистон 24» телеканали тасвирга олган лавҳада.\nПрезидент ноёб лойиҳалар сифатида Наманганда Алишер Усмонов номидаги халқаро бизнес маркази ва бизнес мактабини очишни таклиф қилди.\n«Биз тадбиркорлик ҳақида гапирамиз. Ҳамма ҳам тадбиркор бўла олмайди, ўргатиш керак. Наманганда туғилган ва бутун дунёга танилган тадбиркор бўлиш — бу, балки, Наманган суви ва ҳавоси, Наманган халқининг юксан ҳурмат-эҳтироми ва меҳнати натижасидир», — деди Шавкат Мирзиёев.\nДавлат раҳбари тоғли Нанай қишлоғида санатория-соғломлаштириш мажмуаси қурилиши ҳақида қарор қабул қилинганини ҳам маълум қилди. Нанайда рекреацион зоналар ташкил этилиши тўғрисида президент 2018 йил май ойида Наманган вилоятига ташрифи вақтида ҳам айтиб ўтган эди.


III гуруҳ ногиронлари учун нафақа берилмаслиги тўғрими? – MEHRTILSIMI.uz\nСаламат Авезов 15.11.2020\tFikr bildirganlar yo’q 1,864 кўрилди\nМен 1988 йили СССР вақтлари Москва шаҳрида Ҳарбий хизматдан II гуруҳ ногирони бўлиб кайтганман. Шундан 2013 йилгача II гуруҳ ногирони бўлиб пенсия олиб келдим ва шу йили қайта тиббий текширувдан ўтказишиб III гуруҳ ногиронлигини беришди ва 2015 йилгача пенсия беришди ва яна текширувдан ўтказишиб III гурух ногиронлигида қолдириб лекин пенсиямни ўзиб қўйишди. Сабабини суриштирсам 2011 йил чиқган конунга кўра бу мумкин эмас дейишди. Агар шундай булса нега 2013-2015 йиллар менга пенсия бериб келишди? Ва ҳозир ҳам III гуруҳ ногиронлигида яшаб келаётган танишларим пенсия олиб келишмокда, лекин менга беришмаяпти. Илтимос шу хакида батафсил тушунча берсангиз. Шу масалада мен пенсиямни қайта тиклашим мумкинми?\nВазирлар Маҳкамасининг 252-сонли қарори билан тасдиқланган “Давлат пенсияларини тайинлаш ва тўлаш тартиби тўғрисида”ги Низовга мувофиқ 2011 йил 1 январдан кейин ногиронликнинг III гуруҳи белгиланган шахсларга, шу жумладан, такрорий тиббий кўрикдан ўтказилгандан сўнг ногиронликнинг III гуруҳи белгиланган шахсларга ногиронлик пенсияси тайинланмайди ва тўланмайди, Чернобиль ҳалокати оқибатида III гуруҳ ногиронлигини олган шахслардан ташқари.\nМисол: Фуқарога 2010 йилда тайинланган III гуруҳ ногиронлик пенсияси ногиронликнинг бутун даври давомида тўланади. Ушбу фуқаро 2011 йил 1 январдан кейин такрорий тиббий кўрикдан ўтказилгандан сўнг қайта ногиронликнинг III гуруҳи белгиланса пенсия тўланиши тўхтатилади.\nСизга 2013-2015 йиллари III гуруҳ ногиронлик нафақаси тайинлангани ва тўлангани бу хатолик оқибатида амалга оширилган.\nAvvalgi Avvalgi sahifa: Ногиронлиги бор шахснинг бола парвариши таътили даврида ишга чиқишига тусқинлик қилиш тўғрими?\nKeyingi Keyingi sahifa: «Ногиронлик гуруҳи ишга қўшиладими?»


ВОИЗЛАР – СЎЗ УСТАЛАРИ\nШоҳ ва халифаларга хос\nМарказий Осиёда нотиқларга, яъни сўз усталарига воизлар дейишган. «Воиз» арабча сўз бўлиб, ваъз айтувчи, нутқ сўзловчи шахс маъносини англатган.\nМарказий Осиёда IX асргача воизлик вазифасини шоҳ ва халифалар бажаришган. Улар жума кунлари, ҳайит ва бошқа байрамларда жамоани йиғиб, давлат сиёсати, фуқароларнинг мажбурият ва бурчлари, қўшни мамлакатдаги вазият, душманларнинг кирдикорлари, мудофаа масалаларида ваъз қилганлар.\nМинтақа нотиқлик санъатига улкан ҳисса қўшганлар:\nНотиқлик санъатини талқин этган асарлар:\nАлишер Навоий «Мажолис ун-нафоис»;\nМуҳаммад Рафиқ Воиз «Авбоб ул-жинон»;\nВоиз Казвиний «Зилолу мақол»;\nВоиз Ширвоний «Аҳсан ул-аҳодис»;\nМуҳаммад Воиз «Ҳидоят ул-тақвим»;\nҚурайш Саидий «Анис ул-воизин»;\nВоиз Самарқандий «Равозат ул-воизин»;\nХондамир «Макорим ул-ахлоқ».\nВоизлик санъати шакллари\nУч хил бўлган:\nБиринчиси – давлат мақомидаги ёзишмаларни ёзма баён этиш ва қироат билан ўқиб бериш.\nИккинчиси – жума кунлари пешин намозидан олдин хутба ўқиш.\nУчинчиси – жума кунларидаги, ҳайит ва бошқа тантана кунларидаги анжуманларда хатибдан кейин диний, ахлоқий, ҳуқуқий масалаларни шарҳлаб бериш.\nЖангга киришдан олдин\nВоизлик тингловчи ва воизларнинг ижтимоий-сиёсий мавқеи ҳамда бошқа хусусиятларидан келиб чиқиб, қуйидагиларга ажралган:\nсултониёт (юқори табақа аъёнлар ва зодагонларга мўлжалланган);\nжиҳодия (жанггоҳ қатнашчилари учун мўлжалланган);\nғарибона (оддий фуқаролар учун мўлжалланган).\nЖиҳодия, яъни жангга киришдан олдин ўқиладиган нутқда жанговарлик, яловбардорлик, ботирлик, қаҳрамонлик, фидойилик, ватанпарварлик улуғланган.\nКайковуснинг «Қобуснома» асарида нотиқлик мавзуси ҳам тилга олинган. Асардан парча ўқиймиз:\n«Киши сухандон, сухангўй (нотиқ) бўлиши лозим. Эй, фарзанд, сен тўғри сўзла, ёлғон сўзлама, тўғри сўз билан машҳур бўл.\nЭй, фарзанд, сўзнинг юз ва орқа томонини билгил, уларга риоя қилгил, сўзлаганингда маъноли гапир, бу нотиқликнинг аломатидир. Агар гапирган вақтингда сўзнинг қандай маънога эга эканини билмасанг, қушга ўхшайсан, бундай қушни тўти дейдилар...\nШундай кишини нотиқ деймизки, унинг ҳар бир сўзи халққа тушунарли бўлсин ва халқнинг ҳар бир сўзи унга ҳам маълум бўлсин».\nАзиза САФАРОВА тайёрлади.


11.10.2021 16:11 0 4510\n1 Дам олиш кунлари сони кўпайтирилиши мумкин 01:40\nДам олиш вақти — ходим меҳнат вазифаларини бажаришдан холи бўлган ва бундан у ўз ихтиёрига кўра фойдаланиши мумкин бўлган вақт саналади. Дам олиш кунлари ходимга ишдан чалғиши ва оила даврасида ҳордиқ чиқариши учун берилади.\nМеҳнат қонунчилиги бўйича 1 январь — Янги йил, 8 март — Хотин-қизлар куни, 21 март — Наврўз байрами, 9 май — Хотира ва қадрлаш куни, 1 сентябрь — Мустақиллик куни, 1 октябрь — Ўқитувчи ва мураббийлар куни, 8 декабрь — Конституция куни, шунингдек, Рўза ҳайит ҳамда Қурбон ҳайит байрамларининг биринчи кунлари байрам кунлари саналади.\nЛекин агар дам олиш куни якшанба кунига тўғри келиб қолса, унда навбатдаги иш куни дам олиш куни сифатида эълон қилинадими? Дам олиш куни ишга чиқиш сўралганлар ёки шунга мажбур этилганлар-чи? Улар қандай йўл тутиши керак?\nОлий Мажлис Қонунчилик палатасидаги ЎзЛиДеП фракциясининг навбатдаги йиғилишида «Ўзбекистон Республикасининг Меҳнат кодексини тасдиқлаш тўғрисида»ги қонун лойиҳаси муҳокамаси давомида шу каби саволлар депутатлар томонидан ўртага ташлашди.\nТаъкидланишича, таклиф этилаётган қонун лойиҳасида дам олиш куни ишланмайдиган байрам кунига тўғри келган тақдирда, дам олиш куни байрамдан кейинги кунга кўчирилиши белгиланяпти. Бу дегани қонунчиликда белгиланган байрам кунлари агар якшанба кунига тўғри келса, унда душанба куни дам олиш кунига қўшиб берилади.\nДепутатларнинг айтишича, янги таҳрирдаги Меҳнат кодексининг кабул килиниши амалиётга қатор қулайликларни яратади. Бунда бозор иқтисодиёти талабларини ҳисобга олган ҳолда ходимлар ва иш берувчилар манфаатларининг мувозанати таъминланади, уларнинг ижтимоий ҳамкорликка жалб қилиниши ортиб, томонларнинг меҳнат натижадорлигига қизиқиши рағбатлантирилади.\nОлий Мажлис байрам дам олиш куни\nҲуқуқ 23/11, 07:22\nЎзбекистон ва Туркия Омбудсманлари ўртасида ҳамкорлик меморандуми имзоланди (фото)\nХориж 21/11, 18:49\nАзага айланган халқ байрами – Мьянма\nҲокимлик ва банк мансабдорлари қўлга олинди\nНукусда ижарада яшовчи талаба ис газидан вафот этди\nҲар бир вилоят ҳокимига йўл қўйилган қолоқликлар кўрсатиб берилди\n#Президент - 945\n#Шавкат Мирзиёев - 2586\n#коронавирус - 5165\n#Россия - 1689\n#Шерзод Шерматов - 97\n#Тошкент - 1543\n#Наманган - 504\n#ЙТҲ - 720\n#АҚШ - 2601\n#Қозоғистон - 752\n#об-ҳаво - 943\n#Туркия - 961\n#Қирғизистон - 271\n#Ўзбекистон - 2528\n#COVID-19 - 931


7 йил аввал 3625 siyrat.uz\nРасули акрам соллаллоҳу алайҳи васаллам таваллуд топган сана тарихчилар ўртасидаги мунозарали мавзулардан биридир. Баъзилари 569 ва 577 йилни кўрсатишса, бошқалар 571 йили Пайғамбаримизнинг туғилган йиллари деб исботлашга уринишади.\nМиср расадхонасининг собиқ мудири, фалакиёт олими Маҳмуд Фалакий Пошо 1858 йили француз тилида ёзган бир рисоласида Расули акрамнинг туғилган йиллари ҳақида янги илмий маълумотлар берган эди13. Маҳмуд Фалакий бу рисоласида шундай дейди: «Бухорийнинг маълумот беришича, ҳижратнинг ўнинчи санаси ҳазрат Пайғамбар соллаллоҳу алайҳи васалламнинг кичик ўғиллари Иброҳим ўлган ва ўша куни қуёш тутилган эди. У пайтда Расули акрам 63 ёшда бўлганлар. Ўнинчи ҳижрий йилда содир бўлган бу қуёш тутилиши ҳодисаси милоднинг 632 йили январь ойининг 7-кунига тўғри келяпти. Ана шу сана асосида Расули акрамнинг қамарий ҳисоб бўйича олтмиш уч йиллик ҳаётлари орқага қараб ҳисобланадиган бўлса, туғилган йиллари 571 йилнинг 13 апрели - рабиъул аввалнинг 1-куни бўлади»14.\n«Риёзул-Мухтор» номли асарнинг муаллифи Ғози Аҳмад Мухтор Пошо Маҳмуд Фалакийнинг фикрларига бундай изоҳ беради: «Юпитер буржи билан Сатурн буржи 571 йилнинг 30 мартида Чаён буржида йиғилган, Расули акрам ҳам ўша йили таваллуд топганлар. Бироқ 13 апрель якшанба кунига тўғри келади».\nҲазрат Пайғамбаримизнинг 63 ёшни тўлдириб, рабиъул-аввалнинг биринчи куни вафот этганликларини15 кўзда тутсак16, таваллуд кунлари ҳам 63 йил олдин − рабиъул аввалнинг биринчи куни бўлиши лозим. Лекин рабиъул аввалнинг биринчи куни якшанба кунига тўғри келгани учун туғилган кунлари бир кун кейин (2-рабиъул аввал, душанба) бўлганига шубҳа йўқ. Чунки вафотлари рабиъул аввалнинг биринчи якшанба куни, тушдан кейин бўлган эди. Туғилишлари ҳам рабиъул аввалнинг иккинчи душанба куни тонгида содир бўлганига кўра, рабиъул аввалнинг биринчи куни тушдан кейинги ўлим воқеаси билан иккинчи куни тонгга яқин бўлган туғилиш ҳодисаси орасидаги вақтнинг қанчалар оз экани ўз-ўзидан кўриняпти.\n«Олий тарих» китоби бундай дейди: «Расулуллоҳ соллаллоҳу алайҳи васаллам Фил йилида, якшанба куни кечаси, бир ривоятда рабиъул аввалнинг 12-кечаси дунёга ташриф буюрдилар».\nАҳмад Росим ушбу хулосага келади:«Айтилган ривоятларнинг энг тўғриси−Пайғамбаримизнинг рабиъул аввал ойининг 12-кечаси дунёга келганларини билдирувчи ривоятдир. Ислом дунёси бу ривоятни қабул қилган, Усмонли халифалари (подшоҳлари) томонидан бу кечанинг муборак «Мавлуди Набий» кечаси сифатида қутланиши буюрилгандир17. Шу билан бирга 12-рабиъул-аввалнинг душанба кунига тўғри келмаганини ҳам унутмаслик керак.\nРасули акрамнинг туғилишларига оид қуйидаги муҳим изоҳ Умар Ризо Дўғрул қаламига мансубдир: «Ҳазрат Пайғамбар соллаллоҳу алайҳи васаллам туғилган йил, ой, кун ҳақидаги бу ихтилофларнинг ҳикматини англамоқ учун Исломнинг руҳига кириб бориш, уни яхши тушуниш лозим. Бу ихтилофларнинг барчасига барҳам бериш мумкин эди, аслида. Чунки Пайғамбаримиз даврларида бу муҳим ва қимматли ҳодиса бутун тафсилотлари билан аниқ-тиниқ ёзилиши мумкин эди. Пайғамбаримизнинг ҳаётларини энг нозик нуқталаригача ҳассослик билан кузатиб борган асҳоби киром учун бундан осон иш йўқ эди. Шундай экан, бу оддийгина иш нимага амалга оширилмади?\nМусулмончиликда қудсият фақатгина бир борлиқ устига тўпланган. У ҳам бўлса, Аллоҳ таолодир. Бошқа ҳеч бир борлиққа қудсият беришлик жоиз эмас. Шунинг учун Исломда «муқаддас хотира»тушунчаси йўқ. Бирон кун, бирон одам ёхуд хотирани муқаддаслаштириш бутга сиғинишнинг бир кўринишидир. Мусулмонлик эса бутпарастликнинг азалий ва қатъий душманидир.\nБутга сиғиниш билан Ислом дини ўзаро кескин мухолифда бўлгани учун илк мусулмонлар авлодларига «муқаддас кун», «муқаддас одам», «муқаддас хотира» деган бирон-бир мерос қолдирмаганлар. Улар авлодларининг Аллоҳга бўлган ҳурмат-эътиқодларига бу каби нарсалар билан дарз кетишини исташмаган.\nСаодат асри мусулмонлари ўзларидан кейин келаётган мусулмонларни бутга сиғинишнинг ҳар қандай шаклидан муҳофаза қилишган, иймонни сусайтирувчи бутун маросимларнинг пайдо бўлишига йўл қўймаганлар. Илк мусулмонларнинг чуқур тафаккур билан қилган бу саъй-ҳаракатлари ҳақиқатан таҳсинга лойиқдир. Кейинги давр мусулмонлари эса Пайғамбарнинг туғилган кунини муқаддаслаштириш орзуида «тадқиқотлар» бошлаб юбордилар. Оқибатда баҳс, ихтилофлар юзага келди.\nҲазрат Пайғамбарнинг хотирини ёд этишни истаган бир мусулмон бунинг учун аниқ бир кунни танлаши шарт эмас. Қиймат кун ё соатга эмас, шахснинг ҳар томонлама комил ва ҳар томонлама намуна бўлишига боғлиқдир. У Зотнинг шахсиятига кўрсатиладиган ҳурмат-эҳтиромни у ёки бу кунда маросим ўтказиш билан адо этиб бўлмайди. Бу нарса у Зоти муборакка энг самимий ришталар билан боғланиш ва унинг руҳини яшатиш орқали амалга оширилиши мумкин.\nБу сабабдан Саодат асри мусулмонлари биз муборак деб билган кунлардан бирортасини ҳисоб-китоб қилмадилар, бунга кўп аҳамият бермадилар ҳам. Улар бу муборак кунлар хаёлларини чалғитиб ёки маълум бир вақтга боғлаб қўйишини хоҳламадилар, балки мусулмонларнинг у хотиралари доимо яшашини ўргатдилар. Бу нуқтани тушунмаганлар кун, йил, соат устида баҳс юритиб, тушунмовчиликларнинг ўртага чиқишига сабабчи бўлдилар. Баҳс-мунозаранинг ичидан чиқолмай қолдилар. Ҳақиқатда эса мусулмонларнинг «муборак кунлар» деган бир тушунчани тан олмаслиги унинг энг аҳамиятли васфларидан биридир. Чунки мусулмон учун муборак бўлмаган бирор кун ва бирор соат йўқ. Ҳар кунини, ҳар соатини мусулмончасига, ҳазрат Пайғамбар айтганларидек ва истаганларидек ўтказган инсон орзу қилган савоб-баракотни топади. Бинобарин, ўша кун, ўша соат унинг учун қадрли, муборакдир.\nСўнгги йиллар мусулмонларининг илоҳий ҳаёт тарзини бир қанча одатларга боғлаб, ҳақиқий исломий ҳаёт тартибини эмас, қандайдир урф-одат ва маросимларни тирилтириш мақсадида кунларнинг ҳисобини қилишлари, бу йўлдаги саъй-ҳаракатлари фойдасиздир»18.\nРасули акрам туғилган Фил санаси «Фил воқеаси» сабабли маккаликлар орасида тақвим боши ҳисобланарди. Христианлик Рим императорлигида расмий дин сифатида қабул қилингандан кейин бу дин Ҳабашистонгача ёйилган эди. Византия императорлари ҳам Нажрон (Нажрон билан Яман орасида) ва Адам тарафларига христианликни олиб киришган эди. Яҳудийлик эса Яманга химярийлар замонида кирган эди. Химярий давлати йиқилгандан сўнг Яман христиан Ҳабаш истилосига дуч келди.\nҲабаш қўшинининг қўмондони Абраҳа мутаассиб бир христиан эди. Араб ярим оролига христианликни ёйиш мақсадида Яманда, Санъо шаҳрида чиройли ва ҳашаматли черков қурдирган эди. У Каъбага зиёрат учун келаётган арабларни Санъо черковига буриш учун Каъба зиёратини тўхтатиб қўйди. Ҳижозлик икки дўст Санъо черковига кирдилар. Черков деворларидаги расмларнинг устидан чизиб, қочиб кетдилар.\nАбраҳа бу ишнинг маккаликлар томонидан қилинганини билди ва Маккани забт этишга, Каъбани йиқитишга қарор берди. Кўп вақт ўтмай, Ҳижозга юриш бошлади.\nАбраҳа ҳар жангга «кароматли» деб билган «Маҳмудий» лақабли филида чиқарди. Унинг қўшинлари Макка шаҳрини ўраб олди. Ўша пайтда Маккада Қурайш қабиласининг бошида Пайғамбаримизнинг боболари Абдулмутталиб турарди.\nАбдулмутталиб душманнинг бу даҳшатли қўшини қаршисида ўзини йўқотиб қўймади. Абраҳа Абдулмутталибга бир элчи жўнатди. «Мен сиз билан урушишга эмас, Каъбани йиқитишга келдим», деди элчи унинг номидан.\nЛекин айни пайтда Абраҳа қўшинлари маккаликларнинг туяларини зўрлаб олиб кетишди.\nАбдулмутталиб ҳам тўғри Абраҳанинг олдига бориб: «Мен ҳам Каъбани бузмасликларингни илтимос қилиб эмас, туяларимни қайтариб олишга келдим. Каъбанинг Эгаси уни асрайди!» деб туяларини олиб, Макка аҳолиси билан бирга тоғларга чиқиб кетди.\nБироқ Қуръони каримда зикр этилганидек, ҳабашийларнинг бу қўшини катта фалокатга учради, «қурт-қумурсқалар чайнаб ташлаган сомондек» (илма-тешик) бўлди. Ҳаттоки улар олдинроқ қўлга киритган маккаликларнинг ҳайвон подаларини ҳам олиб кетишолмади19.\nТалофатга учраган Абраҳа қўшинининг қийин аҳволга тушиб қолганини кўриб чекинишга мажбур бўлди. Бу воқеани Абдулмутталиб бир манзумасида жуда чиройли тушунтириб берган эди.\nТарихда «Фил воқеаси» деб тилга олинадиган бу муҳим ҳодисадан 54 кундан кейин ҳазрат Муҳаммад алайҳиссалом Макканинг шарқида − Ҳошим ўғиллари маҳалласида, дадаларидан мерос бўлиб қолган ўз уйларида саҳар пайти дунёга келдилар.\nКўплаб тарихий ёдномаларда Пайғамбаримиз туғилган кечаси бир неча ажойиб-ғаройиб ҳодисалар рўй бергани ёзилади. Жумладан, ўша кеча Каъба ичидаги бутлар юзтубан ҳолда тушиб сингани; Мадойин шаҳрида Кисранинг (Эрон ҳукмдорининг) саройи тўсатдан силкингани ва ўн тўрт устуни йиқилгани; Истахрабод шаҳридаги оташпарастлар сиғинаётган катта гулханлар ўзидан-ўзи сўнгани; Сава кўли қуригани; Самова дарасидаги сув тошгани; Эроннинг энг буюк ҳукмдори Мобизон тушида бир сурув араб туялари ва отларининг Дажла дарёсини кечиб Эрон тупроқларига тарқалганини кўргани ва шу каби ҳодисаларнинг бўлгани қайд этилган. Бу маълумотлар Табароний, Байҳақий, Абу Нуайм, Ибн Асокирларнинг асарларида бор. Ҳолбуки, Имом Бухорий ва Имом Муслим каби муҳаддисларимизда бундай ривоятлар йўқ. Бу борада «Асри Саодат» асарининг муаллифи Мавлоно Шиблий бундай дейди: «Ҳақиқат шудирки, йиқилган у сарой Кисранинг саройи эмас, балки бутун Эрон салтанати, Византия қудратию Хитойнинг довруғи эди. У сўнган гулхан мажусийларнинг ибодатхоналарида ёнган олов эмас, бутун ер юзидаги куфр олови эди. Қуриган Сава кўли эмас, бутпарстларнинг ҳокимияти, зардуштийларнинг қуввати, христианликнинг устиворлиги эди»20.\n13.«Риёзул Мухтор». ўози Аҳмад Мухтор Пошо.\n14. «Асри саодат», 1-жилд, 191-бет.\n15. Оиша розияллоҳу анҳодан Расулуллоҳ соллаллоҳу алайҳи васалламнинг 63 ёшларини тўлдириб вафот этганлари ривоят қилинган («Тажрид», 11-жилд, 6-бет).\n16. «Расули акрам рабиъул аввалнинг душанба куни қуёш заволдан ўтгач, ботишдан аввал вафот этдилар» («Тажрид» таржимаси, 11 жилд, 6-бет).\n17.«Маноқиби Ислом», 1-жилд, 8-бет.\n18. «Ҳазрат Муҳаммад Мустафо», 97-бет.\n19.«(Эй Муҳаммад), Парвардигорингиз фил эгаларини қандай (ҳалок) қилганлигини кўрмадингизми? У Зот уларнинг (Каъбатуллоҳни вайрон қилиш учун қўллаган барча) ҳийла-найрангларини барбод қилмадими? У Зот уларнинг устига сополдан бўлган тошларни отадиган тўп-тўп қушларни юбориб, уларни қурт-қумурсқалар томонидан еб ташланган сомон каби (илма-тешик) қилиб юборди!» (Фил сураси ).\n20.«Асри саодат», 1-жилд, 188-бет.\nЖоҳилият даврида дунё ва Арабистондаги аҳвол


Затулин: "Бунақаси кетмайди!"\n15 апрел 2021, Тошкент вақти: 06:42\nТошкент¸ Россия ва Қирғизистоннинг ўз бурни тагида янги база қуриш режасининг ўзига таҳдид эканидан хавотирда.\nТошкентнинг ўзбек-қирғиз чегарасида янги Россия ҳарбий базаси очилиши режасига нисбатан қаршилигини шарҳлаган НАТО расмийси¸ Ўзбекистон хавотирларида жон борлигини айтса¸ Россия сиëсатчиси Каримов учун Россия ë Ғарбдан бирини танлаш фурсати келди¸ деган фикрда.\nЖорий ой бошида Қирғизистон ҳудудида иккинчи Россия базасининг очилиш эҳтимоли ҳақда сўралганда президент Қурмонбек Бакиев унинг аҳамиятини пасайтиришга ҳаракат қилган эди.\n- Бу база эмас, балки халқаро террорчиликка қарши курашувчи аксил террорчилик маркази бўлади. Бу марказда халқаро террорчиликка қарши кураш бўйича машқлар ўтказилади. Бундай таҳдид бугунги кунда Қирғизистон жанубида мавжуддир¸ деган эди президент Бакиев.\nҚирғизистон жануби - Ўзбекистон сарҳадига туташ ҳудудда Россия ҳарбий базасининг очилиши ҳақида илк хабар пайдо бўлган заҳотиёқ, исми ошкор этилмаган Тошкент расмийси Ўзбекистоннинг бу режага эканини баëн қилди.\nКўп ўтмай¸ Ўзбекистон Сенатининг ташқи сиёсат масалалари бўйича мутасаддиси сенатор Сурайё Одилхўжаева Озодлик радиосига янги базанинг минтақа хавфсизлигига ҳисса қўшмаслигини таъкидлади.\n- Мен шахсан сенатор сифатида Марказий Осиёда ҳарбий базалар қанча кам бўлса¸ шунча яхши деб ҳисоблайман. Хусусан¸ бу масалани муҳокама этмаганмиз ва менинг фикрим расмий позицияни акс эттирмаслиги мумкин.\nАммо бир нарсани айтмоқчиманки, Ўзбекистон ва минтақа хавфсизлиги кўплаб омилларга боғлиқ масаладир. Янги базанинг очилиши эса хавфсизликни таъминлашга ўз ҳиссасини қўшмайди¸ деган эди жорий ой бошида Ўзбекистон сенатори.\nНАТО расмийлари Россия етакчилигидаги ҳарбий-сиёсий блок режалари борасида муносабат билдиришни хуш кўрмаса ҳам, ҳарбий алъянс бош котибининг Марказий Осиё бўйича махсус вакили Роберт Симмонс расмий Тошкент Россия ҳарбий базасининг очилиши юзасидан ўз хавотирларини билдиришга ҳақли¸ деб ҳисоблайди.\n- Бу борада Ўзбекистон томони билан гаплашганмиз. Уларнинг айтишича, ҳозирги кунда мавжуда базаларнинг Афғонистонда хавфсизликни таъминлаш билан боғлиқ ўзига хос вазифалари бор. Аммо Тезкор коллектив кучларга қарашли база бу алоҳида масаладир. Ўзбекистонни бу база кимга қарши йўналтирилгани ва бу кучлар Қирғизистонда нима қилади¸ қабилидаги саволлар қизиқтираяпти¸ дейди НАТО расмийси.\nРоссия сиёсатчилари КХШТ доирасида Ўзбекистон ҳукуматининг позициясига очиқчасига эътироз билдирмоқда. Россия Давлат Думаси қошидаги МДҲ бўйича қўмита мутасаддиси Константин Затулин Қирғизистон жанубида янги база барпо этилишидан расмий Тошкент кўраëтган таҳдидларнинг асоссиз эканини билдирди.\nРоссия Марказий Осиё давлатларининг КХШТ даги ўз аъзолигига жиддий танлов сифатида ёндошишини хоҳлайди. Аммо айримлар бир вақтнинг ўзида бир неча стулга ўтириш мумкин¸ деб ҳисоблайди. Лекин бунақаси кетмайди¸ дейди Ўзбекистон эътирозига жавоб бера туриб Россия сиёсатчиси.\nКонстантин Затулин¸ жорий кескинлик ортидан Ўзбекистоннинг КХШТ дан яна чиқишини эҳтимолдан соқит қилмайди ва ҳатто ўзининг Ўзбекистонни бу ташкилотдан чиқариб юбориш тарафдори эканини айтди.\n- Агар Ўзбекистонни иттифоқчилар таркибида номига қолдириш лозимми ёки қолган иттифоқчилар билан олдинга қараб ҳаракатланишми¸ деган танлов олдида қолсак, шахсан мен иттифоқ тузишга тайёр давлатлар билан иттифоқчилик қилиш тарафдориман. Агар Каримов Шарқдан Ғарбга чопиш билан овора бўлиб қолган бўлса¸ бу унинг шахсий ишидир. Лекин кейинги сафар у биздан ёрдам сўраб ёлворса¸ биз уни эшитмасликка маънан ҳақли бўламиз¸ дейди кескин тарзда Константин Затулин.\nНАТО мулозими Роберт Симмонс таъкидича, Россиянинг КХШТ даги ўз ҳарбий иттифоқчиларини жиддий танлов олдида қолдиришга ҳаракат қилаётгани Марказий Осиё давлатлари бўйича НАТО сиёсатига зиддир.\nҚирғизистонда Россиянинг Тезкор коллектив кучлар таркибидаги янги ҳарбий иншоотни жойлаштириш режаси ҳамон Қирғизистон ҳукуматининг расмий розилигини талаб этади.\n“Коммерсант” газетасининг ёзишича, Қирғизистон томони янги ҳарбий базанинг мавжуд ҳарбий иншоот ўрнида жойлаштирилмасдан, янгидан қурилишини истамоқда.


Сабина Германияда иродасини намойиш этди\n12 июль, 2017, 23:51\nОлдин хабар берганимиздек, Ўзбекистоннинг биринчи ракеткаси Сабина Шарипова ITF тақвимидан ўрин олган Германиянинг Вермшольд шаҳрида ўтадиган “Reinert Open” турнирида иштирок этмоқда. Бугун ҳамюртимиз илк даврада мезбон теннисчиси Катерина Герлах рақиблик қилди.\n1 соат 43 дақиқа давом этган баҳснинг илк сетида Сабина 3:6 ҳисобида мағлуб бўлди. Бироқ кейинги икки сетда устунликни ўз томонига оғдира олган Шарипова ўзининг иродасини намойиш этди ва 3:6, 6:2, 6:1 ҳисобида ғалаба қозониб, кейинги даврага йўл олди.\nИккинчи даврада теннисчимизга япониялик Миса Егучи рақиблик қилади. Мазкур ўйин эртага бизнинг вақт билан соат 17.30 да старт олади.


Фарзанд учун хорижда ишлаётган ота-оналар - 22 Июня 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 27.10.2021, 17:10\nГлавная » 2013 » Iyun » 22 » Фарзанд учун хорижда ишлаётган ота-оналар\nФарзанд учун хорижда ишлаётган ота-оналар\nХориждаги ўзбеклар билан боғлиқ биронта мавзу очсам, кўпинча бошқаларга тегиб кетади ва кўпчилик "хамма хам шундай эмас" деб хафа бўлишади.\nВахоланки мақолада хамма эмас, "Баъзилар" деб атайин ёзардим.\nШунинг учун мазкур мақола бошиданоқ, хориждаги хаммага эмас, айнан кап-катта фарзандлари соппа-соғ бўлиб, хорижда ишлаётган ота-онасини пулига ялло қилиб яшаётганларга таалуқли эканини эслатиб ўтаман!\nБу мавзуни анонсини қўйиб фикрларни кузатиб боргандим, шунинг учун бу сафарги мақоламда нафақат мени фикрим, балки, халқ фикри хам тилга киради.\nЯқиндагина бир танишимни учратиб қолдим, янги машина олибди.\n-Табриклиман, молодец, ишларинг беш бўлганидан хурсандман.\n-Ха, Отам Тошкентга келувдилар, мана олиб бердилар.\n-Отангиз қаерда эди?\n-Ха...қайтганлари унда яхши бўлибди,...\n-Озгина даволаниб яна кетадилар, уёқда даволаниш қимматде.\n-Так, стоп... Нега кетишлари керак? Икта коп-котта ўғиллари бўлса, яна адашмасам опачаларингиз хам борийди, сизлар ишласанглар бўлмайдими?\n-Энди нима дис ака, ўзлари шунақа хохладилар.\nИкки кун ўтмай, ўзаро танишимиздан "Сардор акам мани кўролмадилар мошина оганимми , энсаларини қотириб, ўзларича бир нималар дедилар" депти...\nНимангни кўролмайман? Отанг тобини йўқотиб қолгунча сани мошиналик қилишга ишлаётганиними ё шу машина унинг соғлиғи эвазига келганиними?\nТобора танишларим орасида, тун кириши билан ТОШКЕНТ МАНИКИИИИ дейдиган даражадаги турмуш тарзини сураётган ёшлар ортмоқда. Ўзи хеч қаерда ишламайди на қизиқиш бор ва на бошқа. Тўғрида, наффиг ишлаб , тайёр пул Америкадан келяптику, наффиг қизиқиш агар кайфу сафо хаёт зўр бўлса?\nНимадир керак бўлса, "Ха паханга (ё мамашкага)этаман, юборадилар"дан келишади. Ота-онаси хорижда ишлаётган ва ўзи дискобарларда ичиб, қотиб қолиб юрганларни кўраётганлар сон-мингта! Шахсан гувох бўлганларим хам етарли. Гаприсанг, сан ёмонсан ва ёки кўролмаётган бўласан...тавба..нимангни? Сени шу холатинг учун ота-онангни қулликка жўнатганингними?\nСанъат оламида хам икки-учтасини ота-онаси хорижда ишлайди. Бир жудаям машхур ва ўзига тўқ оилани хам онаси хорижда ишлаб келганида шокка тушгандим. Сабабини сўрасам, отаси билан онасини бюджети алохида эмиш...\nПул ўлсин... оилавий яхши пул топиб турсаю, Амриқода котта пул бераркан деса, чопишга нима бор?\nҚанча кўп пул топсанг, шунча пулга тобе бўлиб, касал бўлиб боравераркансан. Буям бир азартде, яна, яна яна...ва яна янааааа\nКейин бошланади, "Бошқалар нима дейди" васвасаси. Яъни бой бўлган сари атрофингдаги гапдошми дўстларми, улар хам шу даражада бўлавергач, бир-биридан ўзарлик бошланади. "Ха, анави фалон сўмлик тросс тақиб олгану, нага манда бриллиант йўқ?"\nШу билан, ўша бой холига , катта пул топиш учун хам , бировни кетини ювишга хорижга чопади.\nЗеро, ёши бир жойга етган одам хорижда нима иш қиларди? Сизга министр мавқеини берармикан, вой қандо яхши Тошкентдан кутиб тургандик қачон министр келаркин деб?\nОлий маълумотингиз билан хам хорижда иш топиш жудаям қийин. Биздаги олий маълумот у ерда ўтмайди.\nЁши ўтганларни кўпчилиги у ерда қари кампир чолларга қараш билан куни ўтади.\nИскандар Шукуров продюсер: -Мана шунақа оилаларни тушунмайман, майли ота-она боласини зўр яшашини хохлаб шундай қарорга келар, лекин санчи? Фарзанди ота-онасини яхши яшашини хохламайсанми? Ўзи қариб қаровга мухтож бўлса-ю, хориждаги бегона қари кампир чолни тагига горшок тутиб пул топса. Ва мана шу пулларни Тошкентда олган боласидан тешиб чиқмайдими? Қандай қилиб ишлата оларкин а?\nОнамни бир таниши бор. Кўчада кўрсангиз войбу деб салобати устингизга ағанайдию, ўзи хорижда кафеда идиш-товоқ ювади ва қари кампирга қарайди.\nГап тирикчиликда эмас ўртоқлар, уже бу ЎЛИКЧИЛИК! Борига (!) шукр қилиб яшамай, четга ишлагани чиқиш бу тирикчилик эмас...ўликчилик деб хисоблайман!\nТошкентда камида учта квартираси бор бу аёлни, фоизга қарзгаям берарди бир вақтлар. Биттаю битта ўғли уйланадиган ёшга етди. Одамларни шу қадар менсимайдики, фақат кийими ва лавозимига қараб саломлашади.\nХа, ўзинг хорижда кимсану, Тошкентга бир-икки йилда бир келиб, звездани бериб, ўз ўзбегингни оёқда кўрсатадиган? Қизиғи, ўз ўғли онасини кутиб олганидаги холатдан шокка тушганман. Айтган телефонини олиб келмагани учун онаси билан бир хафта гаплашмаган. Бизникига йиғлаб келганди она шўрлик. Бир йил келмаган онасини соғинчда эмас, қўлига қараб кутиб олишга ким айбдор? Ким шунга ўргатди уни?\nD E P U T A Tka Temaga gap yuq!!!! Zor gap bopti ayniqsa pro "gorwok",a eto ved realno! Tow.da bilmadimu lekin vodiyni 60,70% wunaqa....pul topgani ketadigan ota-onani pulini nafaqat isrof qilib iwlatadi balki tarbiyasiga ham salbiy tasir qilyapti...aksar ketadigan ota onani farzandlari qator balogatga yetgan ayni ozgaradigan yowda boliwadi....ota ona bechora (balki ahmoq) hawamatli toy italyanskiy mebel obere deb pulga ketadi ahir gap buyum hawamdamas.....tarbiyada!!!!\nТўй... нималар эвазига тўйда кулиб ўтиришга мажбур келин-куёв учун, шу кеча бахт тўйими ё соғлиғини ярмини йўқотган ота-онани ким ўзар учун қилган дабдабаси татирмикан?\nTolkun Turgunbaev Уч йил ишлаб битта туйга барча маблагини сочиб ташлаганди курдик. Ахмокчилик менимча.\nҚанча яна шундай воқеалар?\nEveline Cashmere нотугри тарбия окибати. Пул топишни узи камлик килади. Пул топганмас, уни сарфлашни билган одам бой. акс холда кучада пул супурсангиз хам етмайди. Болага ёшликдан пул сарфлашни тежамкорликни ургатиш керак. Тежамкорлик бу зикналикмас, аксинча пулни уз жойида, керакли нарсаларга ишлатиш керак. Кайфу-сафогамас.\nЧетдан тайёр катта сумма келиб турганда фарзандини кўзига бошқа нарса кўринмайди албатта. Гап кўпроқ тарбияда эмас, вазият ва холатда! Вазият фақат пул келяптгани, фарзанд уни кўряптгани билан чегараланмоқда!\nОта-онасини қилаётган хизматларини видеога олиб, шу пулга қўшиб беришсинчи. Пулни ишлата олармикан?\nТарбия бу ерда бошқача кўринишда, гап аввалида эмас, гап мана шу жараёндаги тарбияда. Ота-она ўзи билмаган холатда фарзандини пулга ўч қилиб қўйишини тушунмайди.\nТайёр пул келиб турса, бола нимага ўрганади? Нима хулоса қиладию, тарбияси нима кечади?\nТАРАЛАБЕДОД ва ДАРМОЕДга айланади!\nБу холатда ўзи ишлайдими йўқми фарқиям йўқ, гап ўша келиб турган пул нималар эвазига бўлаётганини фарзанд кўрмаслиги ва билмаслиги билан боғлиқ.\nМайли эшитган бўлса хам, ўз кўзи билан кўргани ХИС қилдиради.\nD E P U T A Tka Mana taniwimizi 2 ta farzandi bor ozlari medik pul topgani S........ ketiwdi....Qiz kochada qoldi har hil yigit mahallada duv duv gap : falonchi yurip ketdi, homiladorakan....hullas bari qora gaplar .....lekin daraht uchi wamol bolmasa qimirlamidi..ogli amakini pullariga hiyonat qildi..ogirlik!!! QIZ ona jonatgan pullarni kontraktga jonatgan pullarni yigitni guliga sarflagan....u bola uylaniwdan bow tortyapti " yeb,yeb"!!!!!\nТарбия... Қўйиб берсанг хар қандай тарбиялиги хам шаталоғини отади. Чунки инсониятда фариштаси бўлмаган ва бўлмайди, исталган одамни бузиш қийинмас! Фақат ўша тепасида турган ота-онаси ва ака-укалари бор бўлиб, НАЗОРАТи бўлса бошқа гап. Назорати чекиндими, "Вай одамми ўзида бўлиши керак, вой болалигидан тарбияси мустахкам" деган гаплар хаммаси бир пул!\nОилада бўлган тарбия долзарблиги қолса туради, бўлмаса йўқ.\nХамма ўзгаради, гап атроф-мухитда! Гап назоратда!\nВазият ўзгариб боришдаги этаплари мухим, мана шу этаплар аста-секинлик билан ўтиб бориб, нимага келиб қолганимизни аслида билмай қоламиз. Бу мақолани хам бирдан ўқиганга бошқача таъсир кўрсатади, лекин этап билан, ота-онасини хорижга кузатиб қўйган фарзандага билинмайди. Сабаби, бошқа холатларни кўрмайди. Атрофида фақат ота-онани "Хаммаси зўр ва аъло" деб кетаётгани онгига сингиб бораверадию, лекин ЗА КАДР ва аслида нималар бўлишини билмайди. Шубха гумон бўлади, лекин билмайди. Бу хақида хотимамда кўрсатаман.\nКим болларим деб четга чиқар, ким ота-она орзуси учун кетар:\nABDURAHMON UZ Na primer man yoshim 20da lekin rassiyada 3 yildan buyon ishliyman nimaga yagona tilagim ota onammi hajga oborish.Har kim har hil fikrliydi.\nМақоланинг асл мохияти хам шунда бўлса керак. Ота-она дарди барибир фарзанди яхши яшашига бўлса, фарзандларини ота-онаси учун бўлган орзуси оилада қай даражада мухимлиги , уни қандай кўринишда намоёнланишига боғлиқ бўлса керак?\nSarvar Sharipov eng yaxshi yoli bizaga oxshabkamida bir yil ishlasa boshqa shaxarda kalasi joyiga keladi nima qiganakanman dib\nБир бора хорижда ишлаб келган одам, хеч қачон ота-онасини ишлагани юбормаган бўларди, менимча.\nБу сатрлардан бохабар ва ота-онаси хорижда ишлаётган инсонга: Хаёт қисқа, вақти келиб армон ёмон нарса, соғинганингда "Мани деб, мусофир бўлиб ишлаб ўтиб кетди-деб" ўзингни ичингни еб ўтасан.\nЭнг асосийси... Худо кўрсатмасин ўша ўзга юртларда бир нарса бўлса...ўлигини хам олиб келиб кўмишга пул хам тополмайсан.\nОта-онанинг "Болам мани тепиб тепиб кўмсин" деган халқда ибораси бор. Совуқ дийдори хам армон бўлмасин.\nХаёт қисқа, ота-онангники эса сеникиданам қисқа. Мехмон ота-онангни хаёти, сени унга хизматинг билан ўтиши керак. Сени катта қилиб оёққа тургазгунча қулинг бўлди, энди сен қаригунингча хам бошқаларга қул бўлиб умрини ўтказсинми?\nАна энди ЗА КАДР ва АСЛИДА хақида:\nЎша ерларда бировни қош-қовоғига қараб яшаш осонми? Сен бу ерда паловни ямлаётганингда, мусофирчиликда ота-онанг сенга пул тўплаш учун, ўзи камтарона бир бурда нон билан кифояланаётгандир?\nСенга билдирармиди? Ха хаммаси зўр, шароит хам зўр дейдию, телефонни қўйиб хўрланиб йиғлаганини сен кўрармидинг?\nЎзим мусофир бўлганман ва айнан мана шундай ота-оналарни нечтасини кўрганман. Қувноқ овозда боласига телефонда хаммаси зўр деб, трубкани қўйиб, хўрлиги келиб йиғлаган. Боласига ойига юз доллор юбориш учун халак бўлиб, ўзи хафталаб одамга ўхшаб овқатланмаган оналарни ўз кўзим билан кўрганман.\nБу мавзуни шунчаки эмас, кўриб, билиб сезганим учун кўтардим. Хулоса ўзингиздан. Тўқ оиладан, болалари ишлаб туриб ёки ишлаши мумкин бўлганида ўзи хорижга чиқиб ишлаши нотўғри!\nХаёт қисқа, ота-онангники эса сеникиданам қисқа, ўзингни хаётингни ўнглашга улгурарсан, ота-онангни эса рохатда яшашига вақтинг кўп эмас!\nКатегория: Qiziqarli malumotlar | Просмотров: 787 | | Теги: Фарзанд учун хорижда ишлаётган ота- | Рейтинг: 4.0/1


Фитосед® | medu.uz - Дорилар ҳақида маълумотлар ўзбек тилида\nHome Йўриқномалар Фитосед®\nПрепаратнинг савдо номи: Фитосед®\nТаъсир этувчи моддалар: валериана настойкаси, арслонқуйруқ ўти настойкаси, дўлана настойкаси, ялпиз настойкаси.\nДори шакли: томчилар\nвалериана настойкаси – 10 мл (40%);\nялпиз настойкаси – 2 мл (8%);\nарслонқуйруқ ўти настойкаси – 8 мл (32%);\nдўлана настойкаси – 5 мл (20%).\nТаърифи: яшилроқ-жигарранг рангли, ўзига хос ҳидли, ялпиз таъмли тиниқ суюқлик.\nАТХ коди: N05C.\nФитосед® седатив таъсирга эга бўлган, мажмуавий ўсимлик препарати. Препаратнинг компонентлари бир бирининг фармакологик самараларини ўзаро тўлдиради ва кучайтиради. Фитосед® препарати рухий зўриқишни камайишига ёрдам беради, вахима хиссини бартараф қилади, уйқуни яхшилайди, нерв тизимининг функционал фаоллигига ижобий таъсир қилади. Бундан ташқари, препарат стресс ва юқори рухий зўриқиш билан боғлиқ бўлган кучли толиққан пациентларда ақлий ва жисмоний иш қобилиятини яхшилайди. Фитосед® тож томирларига ижобий таъсир қилиб, уларни кенгайишига ёрдам беради.\nПрепаратнинг терапевтик самараси оғиз орқали бир марта қабул қилинганидан сўнг1-1,5 соатдан кейин ривожланади. Препаратнинг седатив таъсири 2-4 соат давомида сақланади.\nПрепарат юқори қўзғалувчанлик, кучли толиқиш, уйқусизлик, юрак-қон томир ва вегетатив неврозлар, мигренда; нерв зўриқиши билан боғлиқ бўлган бош оғриғида тинчлантирувчи восита сифатида қўлланади.\nСпазматик колит ва энтероколитларда меъда-ичак спазмини бартараф қилиш учун.\nТахикардияда, экстросистолияда, гипертонияда, юрак фаолиятини функционал бузилишларида.\nПрепаратни керакли миқдори кўп бўлмаган миқдордаги сувда эритилиб, перорал қабул қилинади. Препарат овқатланишдан қатъий назар ичга қабул қилинади. Даволаш курсининг давомийлиги ва препаратнинг дозаси даволовчи шифокор ҳар бир пациент учун шахсий равишда белгилайди.\nКатталарга одатда 15-20 томчидан суткада 2 марта буюрилади. Зарурат бўлганида доза 30 томчигача оширилиши мумкин. Болаларга ёшига қараб, кунига 1-15 томчидан (бола ҳаётининг ҳар бир йилига препаратни 1 томчидан қўшиб) буюрилади.\nМеъда-ичак спазмларида – 15 томчидан буюрилади.\nПрепарат одатда пациентлар томонидан яхши ўзлаштирилади, якка ҳолларда дозаси ошириб юборилганда уйқу ва тетиклик вақтини бузилиши, артериал гипотензия, кўнгил айниши, қусиш ва жиғилдон қайнашини ривожланиши кузатилади.\nПрепаратга шахсий сезувчанлиги юқори бўлган пациентларда терида тошма, қичишиш ва эшакеми каби аллергик реакцияларни ривожланиши кузатилган.\nАвтомобилни ҳайдаш вақтида препаратни эҳтиёткорлик билан қўллаш керак.\nФитосед® препаратини гипертензив препаратлар билан бир вақтда қабул қилганда, гипертензив препаратлар таъсири кучайиши мумкин.\nПрепарат юқори дозаларда қўлланганида пациентларда уйқучанлик, артериал гипотензия, бош айланиши, кўнгил айниши ва қусиш кузатилган.\nДоза ошириб юборилганда меъдани ювиш ва энтеросорбентларни қабул қилиш керак. Зарурат бўлганида симптоматик даволаш ўтказиш керак.\nЗарғалдоқ шиша ёки ПЭТ бўйни бурадиган, полиэтилен тиқин билан ёпилган томчилагич, бураладиган пластмасса қопқоқ билан 25 мл дан флакон-томчилагичда. Флаконларга қоғозли этикетка ёпиштирилади. Ҳар бир флакон қўллаш бўйича йўриқномаси билан, картон қутига А марка ёки хром-эрзац тур картон қутида. Ўрамлар картон қутиларга жойланади.\nҚуруқ, ёруғликдан ҳимояланган жойда, 15оС юқори бўлмаган ҳароратда сақлансин.


Forbes: Раҳбарнинг асосий фазилати интеллект эмас...\n19:29 / 07.01.2019 13723\nХодимлар муваффақиятли фаолият юритиши учун нима қилиш керак? Раҳбарнинг ҳаётий куч-қуввати, шижоати компания муваффақиятига қанчалик таъсир қилиши ҳақида Forbes'да қизиқарли маълумотлар тақдим этилди.\nҲаётий энергия коэффициенти (VQ) нима?\nБутун дунёдаги ҳам давлат, ҳам хусусий сектордаги раҳбарлар ҳали-ҳануз уларнинг муваффақияти асоси - юқори IQ деб ҳисоблашади. Улар фикрлаш, таҳлил қилиш ва ҳисоб-китобсиз муваффақиятли фаолият юритиш қийин деб ўйлашади. Бироқ бундайлар қаттиқ адашишади!\nИшончимиз комилки, ақлли инсон ҳар доим ҳам яхши етакчи бўла олмайди. IQ даражаси юқори бўлган кишиларда кўпинча муҳим бир хусусият бўлмайди — эмпатияга мойиллик, ҳамдардлик. Улар атрофдагиларга сабрсиз муносабатда бўлишади, бошқалар билан назарга илмай гаплашишади ва уларнинг ўзидек тез фикрлай олмайдиган суҳбатдошларига беписанд қарашади, бундай кишилар билан мулоқот қилишга қийналишади.\nБундай "эмоционал интеллект" етишмовчилиги нимага олиб келишини эса яхши биламиз. Даставвал ажойиб режалар ва стратегиялар, кейин эса — уларни амалга оширишдаги қийинчиликлар, бунга ижрочиларни жалб қилиш ва уларга мотивация бериш даражасининг пастлиги сабаб бўлади. Бу ўз-ўзидан яхши эмас, лекин раҳбарлар кўпинча муваффақиятнинг яна бир асосий омили — VQ'ни назардан қочиришади.\nVQ — ҳаётий энергия коэффициенти ёки бошқача айтганда, раҳбарларнинг ўзига ва атрофдагиларга куч-қувват бағишлаш хусусияти. Етакчилик асосида ўзгаришларни амалга оширишга мойиллик хусусияти ётади, аммо ҳатто минимал энергия етишмаса ҳам, бунга эришишнинг иложи йўқ. Ишонч билан таъкидлаш мумкинки, раҳбарга муваффақиятли фаолият учун VQ даражаси IQ ва "эмоционал интеллект"дан-да каттароқ аҳамиятга эга.\nУшбу мақолада ҳаётий энергия коэффициенти (VQ) билан белгиланувчи ва етакчиликка оид беш асосий жиҳат ҳақида сўз юритилади.\nНима учун раҳбар юқори VQ'га эга бўлиши керак?\nVQ — бу ҳаракатга келтирувчи куч, мотор, инсон ҳаёти рағбатлантирувчиси. Одамларнинг ўзи ўзига хос лойиҳа — ишчанлик хусусиятини имкон қадар узоқроқ сақлаб қолишга ҳамда қўйилган вазифаларни максимал даражада самарали бажаришга уринувчи ҳаётий функциялар тизими. Ушбу лойиҳа асосида ният, мақсад — яшаш истаги ётади. VQ қанча юқори бўлса, биз шунча шиддат билан ривожланишга, рўй бераётган воқеаларни жисмоний, интеллектуал ва ҳатто эмоционал нуқтаи назардан назорат қилишни истаймиз. VQ даражаси юқори бўлган одамлар у ёки бу усуллар ёрдамида ўз ҳаётини яхшилашга ҳаракат қилади ва шунинг учун ҳам атрофдагиларга таъсир ўтказа олади.\nБу фазилат раҳбар учун муҳимми? Шубҳасиз. Етакчининг вазифаси — ўзгаришларга сабаб бўлиш ва юзага келувчи қаршиликларни енгиб ўтиш. Шу тариқа, юқори VQ — муваффақиятли бошқарувнинг ягона бўлмаса-да, муҳим шарти.\nБундан ташқари, ўз VQ даражасини вазиятга мувофиқ назорат қила олмайдиган раҳбарлар юқори натижаларга эриша олишмайди. Шундай пайтлар бўладики, раҳбар бошқаларга ўзлигини намойиш қилишга имкон бериб, ўз фаоллигини бироз сусайтириши ва вазиятга аралашмаслигига тўғри келади. Ходимларнинг тўлақонли ривожланиши ва муваффақиятли фаолият юритиши учун уларга ишонч билдириш ва ўз VQ'сини назорат қилишнинг ўзи кифоя.\nVQ қаердан олинади?\nVQ — туғма сифат. Ҳар бир инсон туғилганидан у ёки бу даражадаги ҳаётий куч-қувватга эга бўлади, шунинг учун баъзи кишилар бошқаларига қараганда серғайратроқ, кескинроқ, шошқалоқроқ, сабрсизроқ, фаолроқ ва изланувчанроқ бўлади. Фикримизча, VQ даражаси бутун умр давомида нисбатан бир маромда бўлади. Кексаликда ички энергия даражаси ўзгармайди — инсоннинг касалликка чалиниш ёки жисмоний жиҳатдан заифлашиш ҳолатлари бундан мустасно, шунда ҳам VQ шунчаки фаол намоён бўлмай, маълум бир вақтгача "ўз даври"ни кутади.\nБироқ бу назарияда жуда муҳим жиҳат бор. Мазкур тушунчани раҳбариятга нисбатан қўллаш учун VQ'нинг икки босқичини кўриб чиқиш зарур. Биринчиси — салоҳиятли VQ: туғма ҳаётий куч-қувват, унинг ёрдамида биз ўз фаолиятимизни қўллаб-қувватлай оламиз. Иккинчиси — реал VQ, у бизнинг айни дамда у ёки бу ҳаётий вазифаларни бажаришга ёрдам бераётган энергиямиздир. Реал VQ доим салоҳиятлисидан пастроқ бўлади. Нима учун дейсизми? Чунки бизни доим ҳаётий мақсадларга интилишда максимум натижаларга эришишдан ушлаб турувчи, бор салоҳиятимиздан тўлиқ фойдаланиш имконини бермайдиган омиллар бўлади. VQ даражалари ўртасидаги тафовутни тартибга солиш турмушнинг юқори даражада ўтишини таъминлайди ва ходимлар ҳолатини назорат қилиш имконини беради. Айнан шу нарса инсонга яхши раҳбар бўлиш имконини беради.\nРаҳбарнинг энергиясини ошириш усуллари\nҚандай қилиб реал VQ'ни салоҳиятлисига яқинлаштириш мумкин? Ёки, аксинча, қандай қилиб мавжуд тафовутга эътибор бермаслик ва хавотирланишни бас қилиш мумкин? Шу ўринда Apple асосчиси Стив Жобснинг сўзларини ёдга олиш керак, у бировнинг ҳаёти билан яшаб, вақтни беҳуда кетказмасликка чақирган. У шахсий ҳаётий мақсадлар ва қадриятларни излаш ҳамда уларга эришиш, шахсий қоидаларга амал қилиш инсонга чуқур эҳтиёжларни қониқтириш ва тўлақонли ҳаёт билан яшаш имконини беришини назарда тутган. Бу мавжуд фарқни бартараф этишга имкон бериб, ҳаётдан қониқиш ҳосил қилишга олиб келади. Агар биз ҳаётимизни руҳан биздан йироқ кишилар билан мулоқотга сарфлайдиган бўлсак, тафовут катталашиб бораверади ва бизда "Ҳаёт" лойиҳаси издан чиқаётгандек ҳис пайдо бўлади.\nСевимли, ички интилишга мукаммал мувофиқ келувчи иши билан шуғулланувчи одамларни бир кузатинг. Кейин ноқобил раҳбарнинг хатти-ҳаракатларидан жабр кўраётган ёки ўзи учун қизиқ бўлмаган ишни бажаришдан чарчаган одамга эътибор қилинг. Ўртадаги фарқни бартараф этиш ва ҳаётдан завқланиб яшашни бошлаш учун нима қилиш керак?\nРаҳбарга маслаҳат: энг аввало ўзингизга назар солинг — интилишларингиз ҳақида яхшилаб ўйлаб кўринг, ўзингизга маъқул келувчи машғулот топишга ҳаракат қилинг, ўзингиз учун муҳим бўлган нарсаларни аниқлаб олинг. Сизга нима дейишгани ва нимага чорлашгани ҳақида унутинг, ўзлигингизни англашга ҳаракат қилинг. Ўзингизни яхшироқ англай бошласангиз, VQ даражангизга баҳо беринг ва ўзингизга савол беринг: сизнинг ҳаётий фаоллигингиз истакларингизга мувофиқ келадими? Агар энергия даражангиз сизга ҳаётдан тўлиқ завқ олишга имкон бермаётганини сезсангиз, қилаётган ишингиз, машғулотларингиз ва қизиқишларингизни таҳлил қилинг ҳамда айнан қаерда номувофиқлик борлигини аниқлашга ҳаракат қилинг. Шундан сўнг энг қийини бошланади: ҳаётингизни VQ тафовутини йўқ қиладиган ва салоҳиятингизни тўлиқ амалга ошириш имконини берадиган даражада ўзгартиришингиз керак бўлади.\nХодимлар энергиясини ошириш усуллари\nЭнергия ёки VQ'ни ошириш — муваффақиятли ва тўлақонли ҳаётнинг зарур шарти. Бироқ раҳбарлар бир нарсани тушуниши керак: уларнинг вазифаси жамоанинг бошқа аъзолари энергиясини эркинликка чиқариш ва уларга ўз салоҳиятини кашф қилишга кўмак беришдан иборат.\nРаҳбарнинг вазифаси ҳамкасбларига VQ'ни "озодликка чиқариш" ва яширин истеъдодларини тўлиқ намойиш этишга имкон беришдан иборат.\nБуни қандай қилиш керак? Асосийси — одамларнинг энг яширин хоҳиш-истакларини қониқтириш. Энг самарали усул мана шу. Қобилиятли раҳбарлар ходимлардан билдирилувчи энг кичик ишораларга (сўзлар, тана тили ва айниқса ҳиссиётларга) асосланиб, шахсий мақсадлар ва уларга эришишнинг энг жозибали усулларини аниқлай олишади. Ушбу маълумотни олиб, раҳбар ходимларга уларнинг эҳтиёжларига энг муносиб жавоб берувчи вазифаларни беришга ҳаракат қилиши керак. Бу осон иш эмас, зеро раҳбар нафақат ходимларнинг ички эҳтиёжларини аниқлаши, балки уларнинг ҳар бири учун максимал даражада тўғри келувчи вазифаларни тақсимлаши зарур.\nБусиз жамоани тўлиқ қизиқтиришнинг уддасидан чиқиб бўлмайди. Шу ўринда IBM собиқ ижрочи директори Лу Герстнернинг сўзларини ёдга олиш ортиқчалик қилмайди: "Шубҳасиз, қанча одам бўлса — мотивация усули ҳам шунча". Кимнидир пул рағбатлантирса, бошқа биров карьерада ўсиш имкони ёки эътирофдан рағбат топади, яна баъзилар учун қўрқув ёки ғазаб энг самарали мотивация бўлади. Ким учундир бирор янги нарса ҳақида билиш имкони, таъсир доирасини кенгайтириш, ўз фаолиятининг аниқ натижаларини кўриш ҳақиқий мотивация сифатида хизмат қилади. Кўпчилик йўқ бўлишдан қўрқиб ҳаракатга туша бошлайди, уларни келажакнинг жозибадор картинасини чизиб, илҳомлантириш мумкин.\nТашкилот даражасида VQ'ни қўллаш\nVQ кўрсаткичидан нафақат алоҳида кишиларга, балки бутун бир гуруҳлар, ташкилотлар ва ҳатто мамлакат ва маданиятларга нисбатан ҳам муваффақиятли фойдаланиш мумкин.\nКоллективни баҳолаганда унинг юқори VQ'га эга эканлиги, ўз функцияларини фаол бажараётгани ёки паст VQ сабаб муваффақиятсиз фаолият юритаётганини аниқлаш мумкин. Истеъдодли раҳбар доим жамоасидаги муҳитни кузатиб боради ва энергиянинг оптимал даражасини қўллаб-қувватлайди. Гуруҳни шакллантиришда унга камида биттадан VQ'ли кишини қўшиш зарур — у қолган барча ходимларни рағбатлантириб туради. Агар жамоада бир неча жуда серғайрат киши бўлса, уларнинг рақобатлашмаётгани, аксинча, бир-бирини тўлдираётганига ишонч ҳосил қилиш зарур — шундагина парчаланиш ва хаосни четлаб ўтиш мумкин бўлади.\nVQ'га доир кузатувларимиз борасида хулоса қилар эканмиз, компанияда юқори VQ даражасини ташхислаш учун замин ясовчи шарт-шароитларни келтириб ўтамиз:\n· Жамоани шакллантиришда раҳбарлар энергия даражаси турлича бўлган ходимларни муваффақиятли танлай олишади.\n· Ижрочи директор ўз ҳис-туйғуларини муайян бир вазият талабларига мувофиқ бошқара олади.\n· Ходимлар янгидан-янги ғоялар билдиришади.\n· Одамлар ўз ҳиссиётларини очиқ намоён қилишга ўрганишган.\n· Компания ичидаги рақобат соғлом характерга эга бўлиб, ҳурмат ва шахсий қадр-қимматга асосланади.\n· Раҳбарият ўзини хавф остига қўювчи ходимларни қадрлайди ва рағбатлантиради.\n· Одамлар бир-бирига ҳамда компания раҳбариятига шахсий фикрларини баён қилиш ва эътироз билдиришдан қўрқишмайди.\n· Маълум бир ходимларнинг муваффақияти бутун бир жамоани самимий қувонтиради.\n· Жазолаш амалиёти қўлланмайди, хатолар эса имкониятларга айлантирилади.\n· Ўзгаришларни амалга ошириш доимий, тўхтовсиз жараёндир.\nТомоқни тўғри чайишга доир тавсиялар\nЎзбекистон олийгоҳлари Топ-университетлар рўйхатидан жой олиши учун қайси йўналишда иш олиб бориши лозим? Хорижий экспертлар тавсиялари\nОзиш учун офис бадантарбияси: Иш вақтида бадантарбияни тўғри ташкиллаштиришга оид 10 маслаҳат


102. Такасур сураси - Musulmonlar\nКўпайтириш билан овора бўлиш сизларни (жаннат неъматларидан) чалғитиб қўйди.\nТоки қабрларга боргунингизгача.\nУндай эмас, яқинда билиб оласизлар.\nАсло ундай емас, яқинда билиб оласизлар.\nУндай эмас, агар (кўпайтириш иштиёқи нимага олиб боришини) яқиндан билганингизда эди,\nАлбатта, жаҳимни (дунёни жаҳаннамга айлантириб юборганингизни) кўрар эдингиз.\nЗотан, уни кейин ҳақиқий кўзда кўрасизлар.\nКейин эса, ўша куни (охиратни қўйиб сизларни овора қилган) неъматлардан жавобгарликка тортиласизлар.\n Такасур сураси, Маккада нозил бўлган, 8 оятдан иборат, нозил бўлиш тартиби 16, ёзилиш тартиби 102.\n Бу оятдан икки фарқли маъно чиқади. 1. Ўлиб қабрларингизга киргунингизгача; 2. Яқинларингизни қабрларини зиёрат қилиб, уларни қабрини санамагунингизгача. Оятнинг матни иккинчи маънони дастаклайди. Бу ҳақида фарқли ривоятлар бор. Агар оятга 2-маъно берилса, қабрларни зиёратига бориб туришда катта манфаат борлиги ўртага чиқади.\n Бу оятдаги “ундай эмас” ифодасининг маъносидан “бундай қилманглар”, деган маъно чиқади. Чунки, ҳақиқий бахт-саодат мол-дунёнинг, бола-чақанинг, ёки тарафдорларнинг кўплиги билан қўлга киритилмайди, асл қўлга киритилиши керак бўлган неъматлар охират неъматларидир. Шунинг учун, дунё неъматларини қўлга киритаман деб, охират неъматларини қўлдан чиқариб юбормаслик ва дунёни охиратдан афзал билмаслик керак.\n Бундай инсонлар ўлим онидан шундай деб қолади: “Улардан (нотўғри йўлда бўлганларидан) бирига ўлим келганида шундай дейди: “Раббим! Мени орқага қайтар. Ортда қолдирган ҳаётимда энди балки яхши ишларни амалга оширарман.” Йўқ, асло! Бу уни айтадиган қуруқ гапи, холос. Олдиларида қайтадан тириладиган кунларигача бир тўсиқ бор.” (Мўминун 23/99-100, Аъроф 7/53)\n Яъни, мол-мулк, бола-чақа ва тарафдорларни кўплиги билан фахрланиб юришингиз тўғри эмас, шу сабабли бу йўлингиздан қайтинглар.\n Соффат сурасининг 97-оятида жаҳим калимаси дунёдаги алангали ўчоққа (ўтга) ишлатилгани учун, маан шу маънони олдик.\n Баъзи иннсонлар ҳар турли ҳолатларда мен ундан кам қилмайман, мен бундай нима камим бор каби нотўғри тушунчалар билан ўзларини ширин ва осуда ҳаётларини жаҳаннамга айлантириб олишади. Натижада ўла-ўлгунча бировлардан қарзга ботган, муаммолари ҳал бўлмаган ҳолда яшайди. Агар ким ўзарга иш қилишни бас қилсалар эди, ҳар қандай ишлари осонгина, ортиқча исрофгарчиликлар ва мақтанчоқликларсиз амалга ошган бўларди.\nҚуръон Оят Сура Такасур Таржима Тафсир\nТафсир - Musulmonlar:\n07/04/2021 в 5:05 пп\n[…] Такасур […]\n36. Ясин сураси


Селфимания | Мулоҳаза қила оладиганлар учун.\nСентябрь 27, 2016 от mulohaza в Ҳажвиялар // 1 Комментарий\nКеча телевизорда бир кўрсатув бўлаётганди, унда энг дахшатли селфилар топ 20 талигини кўрсатишди. Ҳаммаси жуда баланд тепалик ва биноларда туриб, селфига тушишган. Негадир суратдаги қаҳрамонлар чиройли эмас! Статистик маълумотларни келтиришди, дунё аҳолисининг 80 фоизи селфимания касаллигига чалинган эмиш, ана ҳалос! Ўйлаб қолдим, улар мени ҳам ҳисобга олишганмикин? Йўқ, қаёқда, агар улар мен ҳақимда билганларида, ҳеч бўлмаганда биттагина селфийимни кўрганларида эди, топ 100, топ 1000 таликда ҳам биринчи ўринни ўзим олган бўлардим! Шунисидан бироз ранжидим, телефоним галереясидан суратларимни бирма бир кўра бошладим! Жуда чиройлиман! Ниҳоятда, гўзалман! Анови телевизордаги қаҳрамонлар ҳам юришиптида селфига тушдим деб, эҳ ҳич бўлмаса биттагина суратимни шу «топ» чилар кўргандами…\nАфсус, у бечоралар ҳақиқий гўзаллик Ўрта Осиёнинг қоқ юрагида эканлигини билишмайдида!!! Очиғи уларга ачиндим! Мени селфиларимга гап йўқ! Биламанки, ҳеч ким менчалик таваккалчи эмас! Мен маҳалламизнинг энг қопоғон ити билан селфига тушганман, у бечора ит мендек чиройли қиз билан суратга тушаётганини билганми, ё 6 та барзанги ошиқларим ушлаб турганига қўрққанми, ўзиям куйдирган калладек ҳамма тишини кўрсатиб расмга тушган! Ҳатто, оғзидан оқаётган сўлаклари ҳам аниқ кўринган!\nВой, бунисиям майли туманимиздаги энг қари, бирга турмуш қуриб ҳалиям бирга яшаётган бува- буважонлар билан ҳам суратга тушганман! Улар ҳам мен билан селфига тушиш учун махсус тайёргарликдан ўтишган, ҳаммаси олий даражада! Ўзбекча айвон, миллий руҳда жиҳозланган, буважон беқасам тўну, бошларида дўппи, тишлари қолмаган бўлса ҳам кулиб туриптилар, бувижон хонатласу, рўмолларда, қулоқларидаги балдоқлари кўриниши учун ракурсларни кўриб чиқиб, репититсия қилишимизга ҳам тўғри келганди! Ўзимчи? Ваааай мени айтмайсизми, ироқи дўппи бошимда, қошларимда ўсмаю, сочларим қирқ ўрим! Адрас чўпонларда, тоғ лоласидек яшнаб турибман!!!\nБулар ҳам одатдаги селфилар аслида, менчи Тошкентда ёмғирлар жала қуйиб, ер ости йўллари сув билан тўлганда ҳам селфига тушганман. Янги уйга кўчаётганимизда кўчлар билан, таъмирлаганимизда асбоблар билан ҳудди усталардек кийиниб, ҳатто бармоғимни ари чақиб олганда дўмбира бўлиб ишиб кетганда ҳам суратга тушганман! Ҳалиги қутирган ит қувлаганда қочиб паҳса деворимизга чиқиб олганимда ҳам, ҳа, ўшанда қўрқувдан қандай қилиб деворга чиқиб олганимни ҳам билмай қолганман! Бунақаси бўлмаган! Ахир, буни тарихга мухрлаш керак эдида! Тўйдагиларинику гапирмасам ҳам бўлади, ҳар тўйда янги кийим, янги тақинчоқ ва янги образда, ҳа айтганча ҳар сафар янги келин-куёвлар билан! Бу ҳали ҳаммаси эмас! Барибир, дунё мендек чиройли, яна селфи — рекордчи қиздан бехабар эканлигига ачинаман…..\nМақола 1 107 марта ўқилган\t1 Комментарий для Селфимания\nСентябрь 27, 2016 в 5:37 пп //\nОтветить\tZiyoda opam serqirra ijod qiladilar:\nham she’r, ham maqolala, ham yumoristik hikoyalar yozadilar.\nTabassum bn o’qidim!\nYana kulgu ko»taradigan hikoyalarizdan kutib qolaman.\nSiz bn birga ijod qilayotganimdan xursandman!


Тадқиқот: Қирғизистонда марҳумларни дафн қила олмайдиган қишлоқлар бор\n15:54 / 04.09.2017\nҚирғизистонда шундай қишлоқлар борки, у ерда бирор киши вафот этиб қолса, уни дафн этишга одам топилмайди. Чунки у ерларда фақат қариялар ва ёш болалар истиқомат қилишади. Бу ҳақда «Қирғиз республикасида қариялар» номли тадқиқотда сўз юритилган, деб ёзмоқда 24.kg ахборот агентлиги.\nҚайд этилишича, айрим қишлоқларда кексалар ва ёш болалар яшайди. Экспертларнинг сўзларига кўра, бу қариялар билан бир қаторда болалар учун ҳам яхши эмас. Бундай болалар керакли таълим-тарбия ололмайди.\nТадқиқот натижасига кўра, 75 ёшдан катта бўлган ҳар тўртинчи қария ҳафтада 5 кун невараларига қараш билан овора. Кекса кишиларнинг кўпчилиги ҳафтада бир неча марта ўзлари билан бирга яшамайдиган невараларининг ҳолидан хабар олишга мажбур.\n«50-54 ёшдагилар уйдаги кўплаб ишларни бажаришади, коммунал хизматларни тўлашади, озиқ-овқат маҳсулотлари харид қилади ва фаол дам олишади. 80 ёшдан катталар хўжаликдаги турли вазифаларнинг чорак қисмигача адо қилишади», — дейилади ҳисоботда.\nТадқиқот 4 минг уй хўжалигида ўтказилган.


«IKEA мебель фабрикаси лойиҳаси таклиф сифатида айтилган» — Даврон Ҳидоятов – Газета.uz\nТошкент вилояти ҳокими Даврон Ҳидоятов президентга тақдим этилган, бироқ IKEA томонидан рад этилган мебел фабрикаси қурилиши лойиҳаси тадбиркорлар томонидан таклиф сифатида айтилганини маълум қилди. IKEA компаниясининг Туркиядаги ваколатхонаси билан музокаралар олиб борилган ва томонлар дастлабки келишувга эришгани боис тақдимотга киритилган.\nLotinchada 16 сентябрь 2021, 18:17 Иқтисодиёт\nТошкент вилояти ҳокими Даврон Ҳидоятов 12 сентябрь куни журналистлар билан бўлиб ўтган очиқ мулоқотда февралда президентга тақдим этилган, бироқ кейинроқ IKEA томонидан рад этилган мебель фабрикасини очиш лойиҳаси ҳақидаги саволларга жавоб берди. Бу ҳақда Kun.uz хабар қилди.\n«Тадбиркорларимиз бу масалани таклиф сифатида айтган. Биз ҳам шунақа таклиф бор, деб айтганмиз. Лекин ҳеч қаерда айнан шу лойиҳа бўлади, деган сўз айтилмаган. Масалан, сиз тадбиркорсиз, эртага ёнимга келасиз ва мана бунақа лойиҳам бор, дейсиз. Шундан сўнг, биз у салоҳиятли инвесторми-йўқми, қанча пул тикмоқчи, деб суриштирамиз. Бу масала ҳалигача очиқ, ёпилгани йўқ. Барибир улар бир кунмас бир кун келади. Бу табиий жараён, чунки Европада ишчи кучи қиммат. Бугун бўлмаса эртага келади», — деди Даврон Ҳидоятов.\nУнинг таъкидлашича, лойиҳа президентга тақдим этилмасидан аввал IKEA`нинг Туркиядаги ваколатхонаси билан музокаралар олиб борилган ва томонлар дастлабки келишувга эришган.\n«Биз ҳеч қачон йўқ нарсани президентга айтмаймиз. Ҳамкорларимиз Швециядаги IKEA (Inter IKEA Systems B.V.) компаниясининг Туркиядаги ваколатхонаси билан музокара олиб бориб, келишувга эришган. Бу ўзидан ўзи бўлмаган», — деди Даврон Ҳидоятов.\nҲоким ушбу хабар матбуотда шов-шув бўлганидан сўнг компания вакиллари бу нарса жамоатчиликка ошкор бўлиб кетишини кутишмаганини айтишган.\n«Ҳар бир компаниянинг ички йўриқномалари бор. Бу масала дастлабки музокаралар натижасидаги келишув бўлган», — дея таъкидлади Даврон Ҳидоятов.\n8 февраль куни Ўзбекистон президенти Тошкент вилоятларидаги инвестиция лойиҳалари билан танишган ҳақида ёзган эдик. Унда давлат раҳбарига IKEA компанияснининг инновацион мебель ишлаб чиқариш фабрикаси қурилиши лойиҳаси ҳам тақдим этилганди. Лойиҳага кўра, мазкур фабрика 22 ой ичида қурилиши режа қилинган.\nБу бўйича батафсил маълумот олиш мақсадида «Газета.uz» IKEA компаниясининг ОАВ билан ишлаш бўлими билан боғланди. Компания юқоридаги хабар рад этмоқда.\n«IKEA Supply`нинг бошқа компаниялари сингари, IKEA Industry Ўзбекистонда фабрика очишни режалаштирмаяпти. Янги бозорларга келсак, IKEA 2025 йилга қадар дунё бўйлаб кўпроқ харидорларни жалб қилишни давом эттириш мақсадида 12 та янги бозорга киришни режалаштирмоқда. Мазкур фаолиятни кенгайтириш режасида Ўзбекистон иштирок этмайди», — дейилади компания хабарида.\nПрезидентга тақдим этилган лойиҳанинг умумий қиймати 52 млн АҚШ доллари миқдорида баҳоланган эди. Шундан 10 млн доллар маблағ лойиҳа ташаббускорининг ўз ҳисобидан, қолган 42 млн доллар эса хорижий инвестиция эвазига молиялаштирилиши айтилган эди.\nIKEA Ўзбекистонда фабрика очиши ҳақидаги хабарларни рад этди 19 март 2021, 11:55\nЧирчиқда IKEA мебель фабрикаси қурилади 9 феврал 2021, 12:55


Интернетда расм сотиб пул ишлашни ўрганамиз! (2-қисм) - Terabayt.Uz\n«Онлайн даромад» рукни остидаги фотографиядан онлайн даромад олиш борасидаги туркум мақолаларимиз давом этади.\nЎҚИНГ: Апертура нима?\n1. Ўз мавзуйингизни аниқланг\nҲар бир муваффақиятли фотографнинг ишларида бир мавзу ёки услуб ёритилиб боради. Саёҳат, мода, шаҳар манзараси, табиат, овқатлар ва ҳ.к. лардан қай бири бўйича бормоқчи бўлсангиз ҳам, ишингизда барқарорлик бўлиши муҳим.\nОдамлар интернетда бошқаларга фоллов қилиши, эргашишининг сабаби ўзлари қизиққан мазвудаги контентни ўша одам орқали олиш хоҳишидир. Агар бу эҳтиёжни қондирмасангиз, мухлисларингизни йўқота бошлайсиз. Аудиториянгизга қандай стиль ва мавзулар маъқул келаётганини аниқлаб олганингиздан сўнг ўзингизда ҳам айнан маълум йўналишда фаолият юритиш иштиёқи пайдо бўлади. Ҳолбуки, қайси мавзу ва йўналишларга талаб юқори эканлигини қидирув тизимлари ёрдамида аниқлаб, сўров натижасига кўра ҳаракат қилсангиз ҳам бўлади.\nМасалан, Keywords Everywhere браузер кенгайтмаси Google қидруви остида сиз сўраган калит сўз қанчалик оммабоп эканини кўрсатиб беради. Бу эса талабгир мавзуларни топиш ва улар билан тажриба ўтказиш жараёнини осонлаштиради.\nКўрсатма сифатида айтишимиз мумкинки, ойига 1,000 мартадан кўпроқ қидирув бериладиган исталган мавзуга қизиқиб, ўша йўналишда ўзингизни синаб кўрсангиз бўлади.\nБлогерлар, YouTube'чилар ва санъаткорлар сингари фотографлар ҳам ўз аудиториясини қуришга сармоя киритмоғи лозим, чунки охир оқибат айнан аудиториянгиз фотография бизнесингиз муваффақиятини белгилаб беради. Фрилансерлик қиласизми ёки онлайн расм сотасизми, бундан қатъи назар ўз қамровингизни кенгайтириш ва мижозлар ишончини қозониш учун ўз тармоғингизни қуриш ва ундан фойдаланишингиз керак.\nInstagram ёки Tumblr сингари кўплаб фойдаланувчига эга визуал ижтимоий тармоқлар катта аудиторияни қамраб олишингизга ёрдам бериши мумкин. Лекин фото-улашув сайтлари ҳам мавжуд бўлиб, улар сизга бошқа фотографлар билан боғланиш, фолловерлар йиғиш ва, платформага қараб, рақамли фотоларингиз учун лицензиялар сотиш имконини беради.\nТурли аккаунтларингизни ўзаро боғлаш кўплаб платформалар бўйлаб фото улашиш амалиётингизни осонлаштиради ва фотоларингизнинг кўришлар сонини оширади. Масалан, Instagram'да Опциялар> Созламалар> Уланган аккаунтлар ойнасига ўтиб, Instagram аккаунтингизга Tumblr, Facebook аккаунтларингизни боғлаб қўйишингиз ва бир жойнинг ўзида туриб, бир уринишда бир неча платформаларда пост эълон қилишингиз мумкин.\nIFTTT ҳам фойдали, текин иловалардан бўлиб, унинг ёрдамида ўзаро интеграллашмаган қатор дастурлар, мисол учун, Instagram ва Dropbox'ни бирлаштиришингиз мумкин.\nInstagram'да Hashtagify'дан фойдаланиб, платформада фотоларингизнинг кўришлар сонини ошириш учун актуал ва актив ҳештгеларни аниқлашингиз ҳамда кўпроқ лайк ва коммент йиғишингиз мумкин.\n2. Портфолиоингизга электрон тижоратни интеграллаштиринг\nАксарият фотографлар потенциал мижозларга тақдим қилиш учун асосий портфолиога эга. Бироқ сайтингизга e-тижоратни — масалан, PayPal ёки Shop Pay орқали тўловларни қабул қилиш имкониятини — қўшиб қўйиш билан ўзингизга қатор монетизация йўллари, хусусан, фотография оид курслар, моддий маҳсулот ва хизматларни сотиш учун эшик очасиз.\nМасалан, Дейв Сенфорд исмли фотографнинг дўконида унинг ёввойи табиат акс этган фотолари бор. Сенфорд, шунингдек, босма расмлар ва календарларни ҳам сотишни йўлга қўйган.\nСиз Shopify'да ўзингизнинг портфолиоингизни қуришингиз ёки дўконингизни очишингиз мумкин. Бундан ташқари, дўконни ўз хоҳишингиз ва монетизация стратегияларингизга қараб ўзгартириш учун махсус иловаларни ўрнатиб, фотоларингизни турли кўринишда — ижтимоий тармоқ орқали ёки реклама учун сотишингиз мумкин.\nДемак, фотография бизнесингизни муваффақиятли қилиш учун ўз мавзуйингизни аниқлаб, портфолиоингизга электрон тижорат функциясини қўшиб қўйиш керак экан.\n«Онлайн даромад» рукни остидаги фотографияга ихтисослашган туркум мақолаларимиз давом этади. Мақоланинг кейинги сонида фотоларингизни босма расм, маҳсулот ва сервис сифатида сотиш усуллари билан танишиб чиқамиз. Бизни кузатишда давом этинг.\nЎҚИНГ: Zeiss оптикали ва Snapdragon 888 чипли Vivo X60 Pro + чиқди: мобил фотография тахтига янги даъвогар!\n#фотография #«Онлайн даромад» рукни


Альберт Эйнштейн ҳақида қизиқарли фактлар » Ўзбекистон янгиликлари – Zamin.uz\n, 11 2019, 20:06\nАльберт Эйнштейн ҳақида қизиқарли фактлар\n04 дек, 21:33 1 613 Дунё\nЭйнштейн жудаям секин гапирган, агар унинг биографиясига назар солсак, унинг 3 ёшгача тили чиқмаган. Станфорд иқтисодчиси Др Томас Совел тили кеч чиққан беморлар учун “Эйнштейн синдроми” атамасини қўллаган.\nЭйнштейннинг онаси Паулина пианиночи эди ва ўғлининг ҳам мусиқага муҳаббат қўйишини хоҳлади, шунинг учун унга пианино дарсларини бошлади. Аввалига Эйнштейн пианино чалишни ёқтирмаган. Эйнштейн 13 ёшида Моцартнинг мусиқасини эшитиб, пианино ҳақидаги фикрини тезда ўзгартирган. Унинг пианинога бўлган қизиқиши умрининг охиригача уни тарк этмаган.\n3. Эйнштейн президент лавозимида ишлаганми?\n1952 йил 9 ноябрда Исроил президенти вафот этади ва Эйнштейндан бу лавозимни қабул қилишини сўрашади. Ўша пайтда у 73 ёшда эди, аммо у бу таклифни ёзма равишда рад этади.\n4. Капитан Эйнштейн\nЭйнштейн сузишни билмасада уни ёқтирарди. У бу фаолият билан умри давомида севимли машғулот сифатида шуғулланиб келган.\n5. Эйнштейн умуман пайпоқ киймаган\nУ пайпоқ кийиши умуман ёқтирмаган, чунки пайпоқ унинг оғриқли нуқтаси эди.\n6. У биринчи хотинига ажрашиш учун Нобел мукофотининг пулини тўлаган\nЭйнштейн Нобел мукофоти сифатида берилган барча пулларни биринчи хотини Милева Мариичга беради, шунинг учун у ажрашишга рози бўлади. Мукофот пули 32 250 АҚШ доллардан иборат бўлиб, бу ўша пайтда ўртача профессорнинг йиллик иш ҳақидан ўн баравар кўп эди.\n7. Эйнштейн болалигида математика фанидан умуман хато қилмаган\nМактаб даврида у жуда ҳам аълочи ўқувчи бўлган, у ечган мисол ва масалаларни юқори синфдагилар ҳам еча олмас эди.\n8. Эйнштейн хотираси жуда ҳам суст эди\nУнинг хотираси ҳақиқатдан ҳам жуда ёмон эди. Айниқса, сана, йилларни ва ҳаттоки ўзининг телефон рақамини ҳам эслай олмасди.\nматематика Нобел Капитан\nҲинд олимлари: Эйнштейн ва Ньютон назариялари хато 09 янв, 21:50\n3 ёшли қиз интеллектда Эйнштейн ва Хокингни ортда қолдирди (фото) 10 авг, 20:36\nЭйнштейн ирқчи бўлганми? 16 июн, 13:27\nЭйнштейн қабрга олиб кетган сир: Кўринмас одам афсона эмас! 04 май, 16:05\nАёл киши билан бўлган ҳар қандай муаммони 5 дақиқада ҳал қилиш усули 20 янв, 13:27


Ўзбеклар жасади ахлатдан топилди\n29 ноябр 2021, Тошкент вақти: 08:09\nЎзбекистонлик тўрт мардикор жасади ахлатхонадан топилган.\nРоссия матбуотига кўра¸ Новосибирскда ўзбекистонлик олти мардикорни ўлдириб¸ жасадларни ахлатга ташлаганини тан олган икки шахс қўлга олинган. Қотиллик юзасидан тергов жараëни бормоқда.\nНовосибирск шаҳар Ички ишлар Бош бошқармасига асосланиб Сибиркрай.ру ахборот агентлиги тарқатган дастлабки хабарга кўра, 27 июл куни терговчилар ахлатхонадаги қотиллар кўрсатган жойдан тўрт одамнинг ярим ириган жасадларини топган. Уларнинг Ўзбекистон фуқаролари жасадлари экани тахмин қилинмоқда.\nОрган ходимлари мазкур жиноятга алоқадорликда гумон қилинган икки шахсни қўлга олган. 1987 ва 1975 йилда туғилгани айтилаётган бу шахслар муқаддам судланган бўлиб тергов пайтида улар бир ой олдин ишлаш учун Новосибирск вилоятига келган олти нафар Ўзбекистон фуқаросини ўлдирганини тан олган.\nРоссия федерацияси прокуратураси ҳузуридаги Тергов қўмитасининг Новосибирск вилоят туманлараро тергов бошқармаси бўлими бошлиғи Виталий Свирин Озодлик билан суҳбатда топилган жасадлар шахсини аниқлаш юзасидан иш олиб борилаётганини айтди.\n- Бу қотиллик атиги бир кун олдин маълум бўлди. Шу боис¸ ҳозирда вазият атрофлича ўрганилаяпти. Шахсларни аниқлаш, жиноятчи ва жабрланувчилар ўртасидаги муносабат ҳақида кейинроқ маълумот берилади, деди Новосибирск вилоят туманлараро тергов қўмитаси расмийси.\nХабарларга кўра, жиноятчилар ўзбекларни улар билан бирга ўтириб¸ ароқ ичишгандан кейин ўлдирган. Қўлга олинганларнинг айтишича, битта ўтиришда улар икки ўзбекни ўлдириб¸ жасадларни ахлатхонага яшириб келишган. Сўнг ўтириш тугагунча¸ қолган яна икки ўзбекни ўлдиришган. Бошқа ўтиришда эса¸ улар яна икки ўзбекистонлик жонига қасд қилишган. Маълум бўлишича, ўлганларнинг ҳаммаси Новосибирскда ишсиз ва ҳужжатсиз қолган ўзбекистонликлар бўлиб¸ боз устига улар бошпанасиз ҳам бўлган.\nНовосибирсклик Андрей Ивановнинг Озодликка айтишича, ҳозир шаҳарда ўзбекларни ҳар қадамда учратиш мумкин ва улар асосан бозорда мева савдоси¸ ҳамда қурилишда ишлайди. Ўзбеклар маҳаллий аҳоли қилишни хоҳламайдиган ва кам маош тўланадиган ишларга жалб этилган¸ дер экан Иванов, маҳаллий аҳолининг ўзбеклар ҳақидаги фикри турлича эканини қўшиб ўтади.\n- Биринчидан, ўзбеклар билан бирга ишлаганларнинг уларга нисбатан муносабати яхши. Айниқса, қурилиш соҳасида улар жуда яхши ишлашади. Баъзилар меҳнат муҳожирларига нисбатан салбий муносабатда. Ҳатто уларга беҳурмат бўлган одамлар ҳам бор, дейди Новосибирскда яшовчи Андрей Иванов.\nЯқинда Россиядаги инсон ҳуқуқлари ҳимоячилари бу йилнинг биринчи ярмида мамлакатда миллий нафрат ва ксенофобия асосида ўлдирилган мигрантлар сони ўтган йил шу даврига нисбатан сезиларли камайганини маълум қилди.\nБироқ Москвадаги Мемориал инсон ҳуқуқлари ташкилоти аъзоси Баҳром Ҳамроев¸ меҳнат мигрантлари, жумладан ўзбекистонликларнинг ашаддий миллатчилар қўлида қурбон бўлиш ҳолларининг камайганига оид хабарни бу ҳақда ҳуқуқ ҳимоячиларининг маълумот олиши қийинлашгани билан изоҳлайди.\nАйни пайтда Баҳром Ҳамроев¸ сўнгги пайтларда Россияда Ўзбекистон фуқароларининг бедарак йўқолиши ҳоллари кўпайганини алоҳида таъкидлайди.\n- Охирги пайтларда Ўзбекистон фуқаролари умуман йўқолиб қолаяпти. Уларни ҳеч ким тополмаяпти. Уларнинг оилалари милиция ходимларига мурожаат қилганда¸ аризани қабул қилади ва ҳеч бир натижа чиқмайди. Олти–саккиз ойлаб йўқолиб қолган Ўзбекистон фуқаролари умуман топилмаяпти. Буни қандай баҳолаш мумкин? 28–30 ёшдаги Ўзбекистон фуқаролари, йигитлар умуман дом-дараксиз йўқолиб кетган, дейди россиялик инсон ҳуқуқлари фаоли Баҳром Ҳамроев.\nРасмий маълумотларга кўра¸ 2008 йилда Россияда рус миллатчилари томонидан 80 нафар муҳожир ўлдирилган, 195 нафари жароҳатланган.\nИнсон ҳуқуқлари бўйича Москва бюроси яқинда эълон қилган ҳисоботга кўра, жорий йил бошидан бери Россияда 11 нафар Ўзбекистон фуқароси ўлдирилган, олти нафари жароҳатланган.


Библиотека | Vaqt qadri: Nafrat\nTasodifiy hikoya: Umirimga nuxta quygan qismatim (M)\nAssalomu Alliykum bu suzlarimi uqvotkanlarga man bu hikoyani yoziwimdan maqsad kopchi qizlarni umur...davomi\nVaqt qadri: Nafrat\nДобавил: Mr_Idaho (19.10.2018 / 18:35)\nЯқиндагина онасидан айрилган йигит тушкун кайфиятда дўстига қўнғироқ қилди.\nГўшакни чиройли овозли қиз кўтарди. Йигит адашиб тушганини пайқаб, гўшакни қўймоқчи бўлди. Лекин нимадир бундай қилишга йўл қўймас, қиз билан дардлашгиси келарди. Йигит гап бошлади:\n-Эшитяпман, гапираверинг,- жавоб берди қиз.\n-Айтингчи, сизнинг онангиз борми?\n-Онангиз ҳаётмилар?-сўради йигит.\nНариги томондан эса қизнинг билинар-билинмас йиғлагани эшитиларди. Йигитнинг қўққисидан бундай савол беришининг сабаби бир ой олдин онаси вафот этгани, айрилиқ юрак бағрини ўртаётгани эди. Агарда қиздан онаси борлигини эшитса бахтли инсон эканлигини, онасини янада асраб-авайлашини айтмоқчи эди. Қизнинг йиғлаб юборганидан билдики иккисининг ҳам дарди бир экан. Юракларидаги ана шу дард иккисини ҳамсуҳбат бўлишга ундади.\nБир-бирларига тасалли беришди. Йигит қиздан яна қўнғироқ қилишга руҳсат олгач хайрлашишди Энди улар тез-тез қўнғироқлашиб туришар, қизнинг қўллаб- қувватлашлари, маслаҳатлари билан йигит оёққа тура бошлади. Янги иш топди, ғайрат билан, ҳаётга бўлган қизиқиши ортиб борарди. Бунинг учун уни ҳаётга қайтарган фариштаси Мафтунадан миннатдор бўларди. Улар бошқа бошқа шаҳарда яшардилар. Бир куни йигит ҳаммаданда гўзал қиёфада тасаввур қилувчи фариштаси билан учрашмоқчи бўлди. Учрашгач унга бўлган пинҳона севгисини изҳор етишни ният қилди.\nУчрашув куни белгиланди ва улар бир-бирини қуйидагича таниб олишни режалаштиришди:Йигит ҳарбий кийимда, қўлида Мафтуна ёқтирган атиргул ғунчасини ушлаганча поезддан тушиб келади. Мафтуна эса вокзалда, қўлида ўзи севиб ўқийдигани Булгаковнинг "Уста ва Маргарита" китоби бўлади....\nНиҳоят учрашув санаси етиб келди. Йигит ҳаяжон билан поезддан тушди. Вокзалда одам сийрак эди. Йигит китоб ушлаб олган қизни қидирди ва топди...\nТопди-ю фикрлари алғов- далғов бўлиб кетти. "Уста ва.......... Уста ва Маргарита"ни ушлаб олган қиз ногиронлик аравачасида ўтирарди..... Йигитнинг ҳаёллари чалкашиб кетди. Ўзига келиб қараганда эса қизнинг ёнига келиб қолган, қиз ҳам унга тикилиб турарди. "Аҳир нима бўлганда ҳам бу ўша менинг фариштамку, менга унинг қандайлигини аҳамияти йўқ" ўйлади йигит. Аммо сониялар ичида фикридан қайтди, ичида нимадир "аҳир у ногирон эканку, кет бу ердан кет, кет!" деган овоз исён кўтарарди. Йигит иккинчи овозга қулоқ тутди.\n-Мени кечиринг, мен... мен бундай бўлишини ҳатто ҳаёлимга ҳам келтирмагандим.Сиз кутган йигит мен эмасман,- дедию ортига ўгирилди. Ногирон қиз ёнидаги ўриндиқда ўтирган қизга гап бошлади:\n-Мафтуна, сен кутаётган йигит шумиди?\nЙигит суҳбатдан таққа тўхтадию ортига ўгирилди. Ҳатто тасаввурлариданҳам гўзал, ҳақиқаттанда фариштамонанд қиз унга алам ва нафрат билан тикилиб турарди. "А!.. Шу эканда Мафтуна, Эҳҳҳҳ... Нималар қилиб қўйдим" ўйларди йигит.\n- Йўқ опа, биз кутаётган йигит бу эмас, тасаввуримдаги олийжаноб йигит асли бўлмаган экан ҳам, ҳаммаси сароб! - Мафтуна шундай дедию аравачадаги опасини судраб кета бошлади.\nЙигит ҳаммасини тушуниб етганди. Бир лаҳзалик тубанлик, худбинлик кўзларини кўр қилиб қўйганини, энди Мафтунани бир умрга йўқотиб қўйганини тушуниб етганди. Йигит фариштасининг ортидан чексиз пушаймонлик, айбдорлик ҳисси билан термулиб турар, Мафтуна эса ногиронлик аравачасидаги опаси билан тобора ундан узоқлашиб борарди...\nЙигит бир лаҳзага шайтоннинг гапига киргани учун, энди бир умр ўзидан нафратланиб ўтади!\nОнлайн: 7 / 366 | + reklama